“Onyankopɔn Ne Dɔ”—1 Yohane 4:8 | Adesua\n“Onyankopɔn ne dɔ.”—1 YOHANE 4:8, 16.\nNNWOM: 18, 91\nSɛn na wɔn a wɔtie Onyankopɔn no bɛnya ne dɔ so mfaso daakye?\nDɛn na Yehowa ayɛ de akyerɛ sɛ ɔdɔ wɔn a wɔayɛ bɔne?\nƆkwan bɛn so na Ahenni no ma yɛhu sɛ Onyankopɔn dɔ yɛn?\n1. Dɛn ne Onyankopɔn su titiriw, na wei a wonim no ma wote nka sɛn wɔ ne ho?\nBIBLE ka sɛ “Onyankopɔn ne dɔ.” (1 Yohane 4:8) Saa asɛm yi kyerɛ sɛn ankasa? Ɔdɔ nyɛ Yehowa su a ɛyɛ fɛ no mu baako ara kwa. Ɛyɛ ne su titiriw. Ɛnyɛ sɛ ɔwɔ ɔdɔ kɛkɛ, na mmom ɔne dɔ. Ɔdɔ na ɛma ɔyɛ biribiara a ɔyɛ. Yɛda Yehowa ase paa sɛ ɔdɔ kaa no ma ɔbɔɔ ɔsoro ne asase ne abɔde a nkwa wom nyinaa!\n2. Ahotoso bɛn na Onyankopɔn dɔ ma yɛnya? (Hwɛ mfoni a ɛwɔ adesua yi mfiase no.)\n2 Yehowa yam ye, na ɔwɔ ayamhyehye ma n’abɔde. Ɔdɔ a ɔwɔ ma yɛn ma yɛnya ahotoso sɛ nea enti a ɔbɔɔ nnipa no bɛbam wɔ ɔkwan a eye sen biara so. Wei bɛma wɔn a wɔtie Yehowa no anya anigye ankasa. Esiane sɛ Yehowa dɔ yɛn nti, “wayi da bi asi hɔ a wabɔ ne tirim sɛ ɔnam ɔbarima bi a wayi no,” Yesu Kristo so, “bɛbu asase atɛn wɔ tenenee mu.” (Asomafoɔ Nnwuma 17:31) Yɛgye di paa sɛ saa atemmu yi bɛba so. Nnipa asoɔmmerɛwfo bɛnya daakye papa bi a ɛnni awiei.\nNEA ABAKƆSƐM AMA YƐAHU\n3. Sɛ Onyankopɔn nnɔ yɛn a, anka yɛn asetena bɛyɛ sɛn?\n3 Sɛ ɔdɔ nyɛ Onyankopɔn su titiriw a, anka nnipa daakye bɛyɛ sɛn? Anka nnipa bɛkɔ so araa adi wɔn yɔnko nnipa so, na Satan a ɔyɛ wiase nyame a ne tirim yɛ den no akɔ so akyerɛ wɔn kwan. (2 Korintofoɔ 4:4; 1 Yohane 5:19; kenkan Adiyisɛm 12:9, 12.) Sɛ Yehowa nnɔ yɛn a, anka yɛn daakye bɛyɛ awerɛhoɔ nko ara!\n4. Adɛn nti na Yehowa maa kwan ma wɔsɔre tiaa ne tumidi?\n4 Bere a Satan sɔre tiaa Onyankopɔn tumidi no, ɔmaa yɛn awofo a wɔdi kan no nso yɛɛ saa ara. Ɔkasa tiaa hokwan a Onyankopɔn wɔ sɛ ɔdi n’abɔde nyinaa so tumi sɛ Otumfoɔ Pumpuni no. Satan kaa sɛ ɔbɛtumi adi nnipa so yie asen Onyankopɔn. (Genesis 3:1-5) Esiane sɛ Yehowa nyansa mu dɔ nti, ɔmaa Satan bere tiaa bi sɛ ɔmfa nkyerɛ sɛ nea ɔreka no yɛ nokware anaa. Nea afi mu aba no ama yɛahu sɛ nnipa anaa Satan ntumi nni yɛn so mma yɛn ho ntɔ yɛn.\nBere a Yehowa bɔɔ nnipa no, wamma wɔn tumi anaa hokwan sɛ wɔmfa nni wɔn ho so a Yehowa nsa nnim\n5. Dɛn na nnipa abakɔsɛm ama yɛahu?\n5 Ɛnnɛ, wiase no sɛe ara na ɛresɛe. Mfe 100 a atwam no, wɔakunkum nnipa bɛboro ɔpepem 100 wɔ akodi mu. Bible ka “nna a ɛdi akyire” no ho asɛm sɛ: “Nnipa bɔne ne nnaadaafoɔ bɛkɔ wɔn anim wɔ bɔne mu.” (2 Timoteo 3:1, 13) Bible san ka sɛ: “O Yehowa, menim sɛ ɔdasani kwan nni ne nsam. Ɛnni onipa nsam, sɛdeɛ ɔnam a ɔbɛtutu n’anammɔn.” (Yeremia 10:23) Abakɔsɛm ama yɛahu sɛ saa asɛm no yɛ nokware turodoo. Bere a Yehowa bɔɔ nnipa no, wamma wɔn tumi anaa hokwan sɛ wɔnni wɔn ho so a Yehowa nsa nnim.\n6. Adɛn nti na Onyankopɔn ama kwan ma abɔnefosɛm akɔ so?\n6 Yehowa ama kwan ma abɔnefosɛm akɔ so kakra, na ɛno nso ama yɛahu sɛ ne tumidi nko ara na ɛbɛma asi yɛn yie. Daakye, Onyankopɔn bɛsɛe abɔnefo nyinaa. Ɛno akyi no, sɛ obi sɔre tia ɔkwan pa a Onyankopɔn fa so di tumi no a, ɔbɛyɛ ho biribi ntɛm ara. Ɔde nea akɔ so wɔ nnipa abakɔsɛm mu no bɛyɛ sɛnnahɔ na wagyina so ayi nnipa a wɔsɔre tia ne tumidi no afi hɔ ntɛm ara. Ɔremma abɔnefosɛm ho kwan bio.\nDƐN NA ONYANKOPƆN AYƐ DE AKYERƐ SƐ ƆDƆ YƐN?\n7, 8. Dɛn na Yehowa ayɛ de akyerɛ sɛ ɔdɔ yɛn?\n7 Yehowa ada ɔdɔ kɛse adi wɔ akwan pii so. Wo deɛ ma yɛnhwɛ ɔsoro ne asase kɛseɛ ne ne fɛ. Nsoromma akuw ɔpepepem pii na ɛwom, na nsoromma ne okyinnsoromma ɔpepepem pii na ɛwɔ emu biara mu. Wɔfrɛ nsoromma kuw a yɛn asase wom no Milky Way, na nsoromma a ɛwom no baako ne owia. Sɛ owia nni hɔ a, anka abɔde a nkwa wom ntumi ntena asase so. Saa abɔde yi nyinaa ma yɛhu sɛ Yehowa ne yɛn Bɔfo, na ɛma yɛhu ne su ahorow te sɛ ne tumi, ne nyansa, ne ne dɔ. Ampa, Onyankpɔn “su hodoɔ a wɔnhunu no ada adi pefee firi wiase bɔ so, ɛfiri sɛ wɔnam nneɛma a wayɛ so na ɛhunu, ɛno ne ne daa tumi ne ne Nyamesu.”—Romafoɔ 1:20.\nBiribiara a Yehowa abɔ wɔ asase so boa nnipa ne mmoa\n8 Yehowa yɛɛ asase no sɛ abɔde a nkwa wom ntena so. Biribiara a ɛwɔ asase so boa nnipa ne mmoa. Onyankopɔn yɛɛ turo fɛfɛ bi maa nnipa sɛ wɔntena hɔ, na ɔmaa wɔn adwene ne nipadua a ɛdi mũ a anka ɛbɛma wɔatena ase daa. (Kenkan Adiyisɛm 4:11.) Bio nso, “ɔma honam nyinaa aduane,” na “n’adɔeɛ wɔ hɔ daa.”—Dwom 136:25.\n9. Ɛwom sɛ Yehowa yɛ ɔdɔ Nyankopɔn deɛ, nanso dɛn na ɔkyi?\n9 Yehowa yɛ ɔdɔ Nyankopɔn, nanso ɔkyi bɔne. Ɛho nhwɛso ni. Dwom 5:4-6 ka Yehowa ho asɛm sɛ: “Woyɛ Onyankopɔn a wompɛ amumuyɔ . . . Wotan amumuyɔfoɔ nyinaa.” Yehowa kyi “mogyahwiegufoɔ ne ɔdaadaafoɔ” nso.\nABƆNEFOSƐM AWIEI ABƐN\n10, 11. (a) Dɛn na ɛbɛto abɔnefo? (b) Dɛn na Yehowa bɛyɛ ama nnipa asoɔmmerɛwfo?\n10 Bere a ɛsɛ mu no, Yehowa bɛyi abɔnefosɛm afi ɔsoro ne asase nyinaa so efisɛ ɔyɛ ɔdɔ Nyankopɔn, na ɔkyi bɔne. Onyankopɔn Asɛm hyɛ bɔ sɛ: “Wɔbɛyi nnebɔneyɛfoɔ hɔ, na wɔn a wɔtwɛn Yehowa no, wɔn na wɔbɛnya asase no adie. Aka kakraa bi na ɔdebɔneyɛfoɔ nni hɔ bio.” Bible san ka sɛ: “Wisie mu” na Yehowa atamfo “awieeɛ bɛba,” anaa wɔbɛyera te sɛ wisie.—Dwom 37:9, 10, 20.\n11 Onyankopɔn Asɛm hyɛ bɔ nso sɛ: “Ateneneefoɔ bɛnya asase no adi, na wɔatena so daapem.” (Dwom 37:29) Anokwafo ‘bɛgye wɔn ani asomdwoeɛ bebree mu.’ (Dwom 37:11) Adɛn ntia? Efisɛ yɛn Nyankopɔn a ɔyɛ ɔdɔ no yɛ nea eye paa ma n’asomfo a wɔdi nokware no bere nyinaa. Bible ka kyerɛ yɛn sɛ: “Ɔbɛpepa wɔn aniwam nisuo nyinaa, na owuo nni hɔ bio, na awerɛhoɔ ne esũ ne yea nso nni hɔ bio. Kane nneɛma no atwam.” (Adiyisɛm 21:4) Hwɛ sɛnea daakye nnipa asoɔmmerɛwfo a wɔkyerɛ Onyankopɔn dɔ ho anisɔ no ani bɛgye afa!\n12. “Onipa a ɔyɛ pɛ” anaa onipa a ne ho nni asɛm yɛ onipa bɛn?\n12 Bible ka sɛ: “Hwɛ onipa a ɔyɛ pɛ, na hwɛ deɛ ɔtene; saa onipa no awieeɛ yɛ asomdwoeɛ. Mmaratofoɔ deɛ, wɔbɛsɛe wɔn nyinaa prɛko, na nnebɔneyɛfoɔ nso, wɔbɛyi wɔn hɔ.” (Dwom 37:37, 38) “Onipa a ɔyɛ pɛ” anaa onipa a ne ho nni asɛm yɛ obi a sɛ ɔnya hu Yehowa ne ne Ba no a, ɔyɛ Onyankopɔn apɛde. (Kenkan Yohane 17:3.) Ɔgye di paa sɛ “wiase ne n’akɔnnɔ retwam, na deɛ ɔyɛ adeɛ a Onyankopɔn pɛ no tena hɔ daa.” (1 Yohane 2:17) Esiane sɛ wiase no awiei abɛn nti, ɛho hia paa sɛ ‘yɛtwɛn Yehowa, na yɛfa ne kwan so.’—Dwom 37:34.\nƆDƆ A ƐSEN BIARA A ONYANKOPƆN ADA NO ADI\n13. Dɛn ne ɔdɔ a ɛsen biara a Onyankopɔn ada no adi?\n13 Ɛwom sɛ yɛtɔ sini deɛ, nanso yɛbɛtumi atie Onyankopɔn asɛm. Afei nso yɛbɛtumi ne Yehowa anya abusuabɔ a emu yɛ den esiane Yesu agyede afɔre no nti; ɛno ne ɔdɔ a ɛsen biara a Onyankopɔn ada no adi akyerɛ yɛn. Yehowa de agyede no maeɛ sɛnea ɛbɛyɛ a nnipa asoɔmmerɛwfo bɛtumi ade wɔn ho afi bɔne ne owuo ho. (Kenkan Romafoɔ 5:12; 6:23.) Yesu dii Onyankopɔn nokware wɔ soro bere tenteenten, enti na Yehowa wɔ ahotoso sɛ ne Ba no bɛdi nokware wɔ asase so. Yehowa yɛ Agya a ɔwɔ ɔdɔ, enti bere a ɔhuu sɛ nnipa reyɛ ne Ba no ayayadeɛ no, ɛyɛɛ no yaw paa. Nanso, Yesu de nokwaredi gyinaa Onyankopɔn tumidi akyi, na ɔdaa no adi sɛ onipa a ɔyɛ pɛ bɛtumi adi Onyankopɔn nokware wɔ tebea a ɛyɛ den paa mpo mu.\nƆdɔ na ɛmaa Onyankopɔn somaa ne Ba no (Hwɛ nkyekyɛm 13)\n14, 15. Dɛn na Yesu wuo no yɛ maa adesamma?\n14 Yesu faa sɔhwɛ a ɛyɛ den paa mu, nanso ne nyinaa mu no, ɔkɔɔ so dii Yehowa nokware, na ɔma ɛdaa adi sɛ Yehowa na ɔfata sɛ ɔdi tumi. Ɛsɛ sɛ yɛda Onyankopɔn ase paa sɛ Yesu nam ne wuo so tuaa agyede no. Wei na ɛbɛma nnipa anya kwan atena ase daa wɔ Onyankopɔn wiase foforo no mu! Ɔsomafo Paulo kaa ɔdɔ a Yehowa ne Yesu nam agyede no so daa no adi ho asɛm. Ɔkaa sɛ: “Nokorɛm no, berɛ a yɛda so yɛ mmerɛ no, Kristo wu maa amumuyɔfoɔ wɔ berɛ a wɔahyɛ no mu. Na ɛbɛyɛ den sɛ obi bɛwu ama onipa tenenee; ɛwom, ebia onipa pa deɛ, obi bɛsi ne bo sɛ ɔbɛwu ama no. Nanso Onyankopɔn yi ne dɔ a ɔdɔ yɛn no kyerɛ, ɛfiri sɛ yɛda so yɛ nnebɔneyɛfoɔ no, Kristo wu maa yɛn.” (Romafoɔ 5:6-8) Ɔsomafo Yohane nso kyerɛwee sɛ: “Yei mu na wɔyii Onyankopɔn dɔ adie wɔ yɛn ho, ɛfiri sɛ Onyankopɔn somaa ne Ba a ɔwoo no koro no baa wiase sɛ yɛmfa ne so nnya nkwa. Yei mu na ɔdɔ no wɔ, ɛnyɛ sɛ yɛn na yɛdɔɔ Onyankopɔn, na mmom ɔno na ɔdɔɔ yɛn na ɔsomaa ne Ba baa sɛ ɔmfa ne nkwa mmɛbɔ afɔdeɛ mpata mma yɛn bɔne.”—1 Yohane 4:9, 10.\n15 Yesu kaa sɛ “Onyankopɔn dɔ wiase paa ma enti ɔde ne Ba a ɔwoo no korɔ no maeɛ, na obiara a ɔkyerɛ ne mu gyidie no ansɛe na mmom wanya daa nkwa.” (Yohane 3:16) Ɛwom sɛ ɛyɛɛ Yehowa yaw paa sɛ ɔde ne Ba no bɛma sɛ agyede deɛ, nanso ɔde no maeɛ. Wei ma yɛhu sɛ Yehowa dɔ nnipa paa. Saa ɔdɔ no bɛtena hɔ daa. Paulo kyerɛwee sɛ: “Megye di yie sɛ owuo anaa nkwa anaa abɔfoɔ anaa nnisoɔ anaa nneɛma a ɛwɔ hɔ anaa nneɛma a ɛrebɛba anaa tumi anaa deɛ ɛwɔ soro anaa deɛ ɛwɔ fam anaa abɔdeɛ foforɔ biara rentumi nte yɛn mfiri Onyankopɔn dɔ a ɛwɔ yɛn Awurade Kristo Yesu mu no ho.”—Romafoɔ 8:38, 39.\nONYANKOPƆN AHENNI REDI TUMI NNƐ\n16. Dɛn ne Mesia Ahenni no, na hena na Yehowa apaw no sɛ ɔnni so Hene?\n16 Onyankopɔn nniso, anaa Mesia Ahenni no nso ma yɛhu sɛ Yehowa dɔ adesamma. Adɛn nti na yɛreka saa? Yehowa ayi obi a ɔdɔ adesamma a ɔfata sɛ ɔdi Ahenni no so Hene. Ɔno ne Yesu Kristo. (Mmebusɛm 8:31) Onyankopɔn apaw nnipa 144,000 sɛ wɔne Kristo nni ade wɔ soro. Sɛ wɔnyane saa nkurɔfo yi a, wɔde osuahu a wɔnyaeɛ bere a na wɔyɛ nnipa wɔ asase so no bɛkɔ soro. (Adiyisɛm 14:1) Bere a Yesu wɔ asase so no, Ahenni no ne ade titiriw a na ɔka ho asɛm, na ɔkyerɛɛ n’asuafo no sɛ wɔmmɔ mpae sɛ: “Yɛn Agya a wowɔ soro, wo din ho nte. W’ahennie mmra. W’apɛdeɛ nyɛ hɔ wɔ asase so te sɛ ɔsoro.” (Mateo 6:9, 10) Yɛhwɛ kwan sɛ saa mpaebɔ no bɛbam bere a Onyankopɔn Ahenni de nhyira pii bɛbrɛ adesamma no!\n17. Nsonsonoe bɛn na ɛda Yesu nniso ne nnipa nniso ntam?\n17 Nsonsonoe kɛse da Yesu nniso ne nnipa nniso ntam. Yesu di nnipa so wɔ ɔdɔ mu, nanso nnipa nniso akɔfa akodi aba ma wɔakunkum nnipa ɔpepem pii. Yɛn Hene Yesu deɛ, ɔdɔ yɛn ankasa, na ɔsuasua Onyankopɔn su ahorow a ɛyɛ fɛ no, titiriw ne dɔ. (Adiyisɛm 7:10, 16, 17) Yesu kaa sɛ: “Mo a moabrɛ na wɔde nnesoa asoa mo nyinaa, mommra me nkyɛn, na mɛma mo ho adwo mo. Momfa me kɔndua nto mo ho so na monsua me, ɛfiri sɛ medwo, na mebrɛ me ho ase akoma mu, na mobɛnya home ama mo kra. Na me kɔndua yɛ mmerɛ na m’adesoa yɛ hare.” (Mateo 11:28-30) Hwɛ sɛnea saa bɔhyɛ yi ka koma!\n18. (a) Dɛn na akɔ so fi afe 1914? (b) Dɛn na yɛbɛsusu ho wɔ adesua a ɛdi hɔ no mu?\n18 Bible ma yɛhu sɛ Onyankopɔn Ahenni fii ase dii tumi wɔ soro afe 1914. Efi saa bere no, wɔreboaboa wɔn a wɔne Yesu bɛkɔ akodi ade wɔ soro a wɔaka wɔ asase so no ano. Saa ara nso na wɔreboaboa “nnipakuo kɛseɛ” no ano, na wɔbɛnya wɔn ti adidi mu wɔ wiase yi awiei akɔ wiase foforo no mu. (Adiyisɛm 7:9, 13, 14) Nnipakuw kɛse no dodow yɛ sɛn nnɛ? Dɛn na Onyankopɔn hwehwɛ sɛ wɔyɛ? Adesua a ɛdi hɔ no bɛma yɛanya nsɛmmisa yi ho mmuaeɛ.


Nnwom 27 | Intanɛt So Bible| Wiase Foforɔ Nkyerɛaseɛ\nYehowa ne abannennen a me nkwa hyɛ ne nsa\nMede anigye hwɛ Onyankopɔn asɔrefi (4)\nM’awofo po me mpo a, Yehowa begye me (10)\n“Fa w’ani to Yehowa so” (14)\nDawid dwom. 27 Yehowa ne me hann+ ne me nkwagye. Hena na ɛsɛ sɛ misuro no?+ Yehowa ne abannennen a me nkwa hyɛ ne nsa.+ Hena na ɛsɛ sɛ me ho popo n’anim? 2 Bere a nnebɔneyɛfo baa me so sɛ wɔrebɛkyere me awe no,+M’atamfo ne wɔn a wokyi me no, wɔn na wohintiw hwehwee ase. 3 Sɛ dɔm betwa me ho hyia a,Me koma rentu.+ Sɛ ɔko mpo na ɛbɛba a,Mede me ho bɛto no so. 4 Ade baako na mesrɛ Yehowa,Na ɛno na mehwehwɛ akyi kwan;Ɛne sɛ mɛtena Yehowa fi me nkwa nna nyinaa,+Na mahwɛ Yehowa papayɛ,Na mede anigye* ahwɛ n’asɔrefi.*+ 5 Ɔbɛkora me so wɔ ne hintabea ahohia da;+Ɔde me besie ahintawee wɔ ne ntamadan mu;+Ɔde me begyina ɔbotan so wɔ sorosoro.+ 6 M’atamfo a wɔatwa me ho ahyia no, afei madi wɔn so nkonim;Mede osebɔ bɛbɔ afɔre wɔ ne ntamadan mu;Mɛto ayeyi nnwom* ama Yehowa. 7 O Yehowa, misu frɛ wo a tie me;+Hu me mmɔbɔ na gye me so.+ 8 Meka w’asɛm yi wɔ me koma mu sɛ: “Monhwehwɛ m’anim dom.” O Yehowa, mɛhwehwɛ w’anim dom.+ 9 Mfa w’ani nhintaw me.+ Mfa abufuw mpam w’akoa. Wone me boafo;+O me nkwagye Nyankopɔn, ntow me nkyene, na nnyaw me. 10 Sɛ me ara me papa ne me maame mpo po me a,+Yehowa begye me.+ 11 O Yehowa, kyerɛkyerɛ me wɔ wo kwan so,+M’atamfo nti, kyerɛ me ɔkwantrenee. 12 Mfa me nhyɛ m’atamfo* nsa;+Wodi adanse tia me,+Na wɔrepɛ me adi me bɔne. 13 Sɛ mannya gyidi sɛ mehu Yehowa papayɛ wɔ ateasefo asaase so a,Anka mewɔ he?*+ 14 Fa w’ani to Yehowa so;+Nya akokoduru na ma wo bo nyɛ duru.+ Yehowa so na fa w’ani to.\n^ Anaa “anisɔ.”\n^ Anaa “ne tenabea kronkron.”\n^ Anaa “m’atamfo kra.”\n^ Ebetumi nso akyerɛ, “Anokwa, mewɔ gyidi sɛ mehu Yehowa papayɛ wɔ ateasefo asaase so.”


Hena Gyinapɛn na Wubetumi De Wo Ho Ato So?\nƆwɛn-Aban—Nea Adesua Nsɛm Wom | June 1, 2001\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Slovak Slovenian Spanish Sranantongo Swahili Swedish Tatar Thai Tsonga Tswana Turkish Twi Ukrainian Urdu Vietnamese Zulu\nObi a afei na na waba Afrika foforo koraa no ho dwiriw no sɛ ohui sɛ ɔbarima bi gyina ntenten wɔ kwan ho. Ɔhyɛɛ no nsow sɛ simma kakra biara mu no, ɔbarima no twe ne nan ase dan ne ho kɔ ɔfã biako bere a ɔda so ara gyina ntenten no. Akyiri yi koraa na ɔhɔho no huu nea enti a na ɔbarima no dannan ne ho saa no. Nokwarem no, na ɔrebɔ mmɔden sɛ obegyina telefon dua bi nwini ase. Na dua no sunsum no rekɔ nkakrankakra bere a owia a ɛrebɔ no dan ne ho no.\nTE SƐ dua no sunsum a owia no ma ɛba no, nnipa asetram nsɛm ne gyinapɛn ahorow kɔ so dannan ne ho sakra. Nanso nea ɛne eyi bɔ abira no, Yehowa Nyankopɔn, “hann agya” no nsakra. Osuani Yakobo kyerɛw ne ho asɛm sɛ “nsakrae ne adannan sunsuma nni ne mu.” (Yakobo 1:17) Hebrini diyifo Malaki kyerɛw Onyankopɔn ankasa anom asɛm sɛ: “Me [Yehowa, NW], mensakra.” (Malaki 3:6) Onyankopɔn ka kyerɛɛ Israel man no wɔ Yesaia bere so sɛ: “Na ekosi w’akorayɛ mu, mene me ara, na ekosi dwen fuw mu mpo, mɛbɔ wo akɔnkɔn. Me na mayɛ.” (Yesaia 46:4) Enti bere a etwam no mma ahotoso a yebetumi anya wɔ Ade Nyinaa So Tumfoɔ no bɔhyɛ ahorow mu no nsakra.\nMmara no Mu Asuade Bi\nSɛnea Yehowa bɔhyɛ ahorow yɛ nokware na ɛnsakra no, saa ara na ne gyinapɛn ma adetrenee ne adebɔne no te. So wubegye oguadifo a ɔde nsenia abien na esusuw ade, nanso emu biako pɛ na ɛyɛ pɛ no adi? Dabida. Saa ara na “nsisi nsenia yɛ [Yehowa, NW] akyide, na abrammokwanmu yɛ no anisɔ.” (Mmebusɛm 11:1; 20:10) Yehowa de ahyɛde yi kaa Mmara a ɔde maa Israelfo no ho sɛ: “Munntwa atemmu mu nkontompo, adesusuw, adekari ne adehyɛ mu; nsɛnea tee, abrammo tee, efa tee ne susutoa tee na munkura: Mene [Yehowa, NW] mo Nyankopɔn a miyii mo fii Misraim asase so no.”—Leviticus 19:35, 36.\nSaa ahyɛde no a Israelfo dii so no maa wonyaa Onyankopɔn anim dom ne ahonyade pii. Saa ara na Yehowa gyinapɛn ahorow a ɛnsakra a ɔsomfo a ɔwɔ ne mu ahotoso bedi akyi wɔ adekari ne adesusuw mu ne afei nso asetra mu biribiara mu no ma onya nhyira. Onyankopɔn ka sɛ: “Sɛ [Yehowa, NW], wo dimafo, Israel kronkronni no se ni: Me [Yehowa, NW], wo Nyankopɔn, mene nea ɔkyerɛ wo nea eye ma wo, na ogya wo kɔ ɔkwan a fa so no so.”—Yesaia 48:17.\nDɛn Nti na Gyinapɛn Ahorow Reba Fam Nnɛ?\nBible no kyerɛ nea enti a gyinapɛn ahorow reba fam nnɛ no. Bible mu nhoma a etwa to, Adiyisɛm, ka ɔko bi a ɛbaa soro, a nea efii mu bae no aka adesamma nyinaa de besi nnɛ ho asɛm. Ɔsomafo Yohane kyerɛwee sɛ: “Na ɔko baa ɔsoro. Mikael ne n’abɔfo tuu ɔtweaseɛ no so sa ne no koe. Na ɔtweaseɛ no ne n’abɔfo koe. Na wɔantumi wɔn, nso wɔannya ɔkwan ɔsoro bio. Na wotuu ɔtweaseɛ kɛse no, ɔwɔ dedaw no a wɔfrɛ no ɔbonsam ne Satan, nea ɔdaadaa amanaman nyinaa no, fii hɔ tow no kyenee asase so, na wɔtow n’abɔfo kaa ne ho gui.”—Adiyisɛm 12:7-9.\nDɛn na efii saa ɔko no mu bae ntɛm ara? Yohane toaa so sɛ: “Eyi nti mo ɔsoro ne mo a motete mu no, momma mo bo ntɔ mo yam. Asase ne ɛpo nnue, efisɛ ɔbonsam asian aba mo nkyɛn, na wafa abufuw kɛse, efisɛ onim sɛ ne bere a ɔwɔ yɛ tiaa.”—Adiyisɛm 12:12.\n‘Asɛm too asase’ bere a Wiase Ko I pae gui wɔ 1914 mu na ɛde gyinapɛn a ɛyɛ soronko koraa wɔ nea yehu nnɛ no ho baa awiei no. Abakɔsɛm kyerɛwfo Barbara Tuchman kae sɛ: “Ɔko Kɛse a esii 1914-18 mu no te sɛ asase bi a asɛe a ɛda saa bere no ne yɛn bere yi ntam. Bere a ekunkum nnipa pii a anka wobetumi ayɛ biribi wɔ ɔko no akyi, ɛsɛee gyidi horow, ɛsakraa nsusuwii horow, na egyaw abasamtu a wontumi nyɛ ho hwee no, ɛmaa adwenem nsonsonoe kɛse bɛdaa mmere abien no ntam.” Abakɔsɛm kyerɛwfo foforo, Eric Hobsbawm nso gye tom sɛ: “Efi 1914 no, gyinapɛn a na wogye tom wɔ aman a wodi yiye mu no aba fam . . . Ɛnyɛ mmerɛw sɛ obi bɛte sɛnea yɛde ahoɔhare resan akɔ nea anka yɛn nananom a wɔtraa ase wɔ afeha a ɛto so dunkron no bebu no sɛ atirimɔden gyinapɛn ho no ase.”\nNhoma kyerɛwfo Jonathan Glover kae wɔ ne nhoma Humanity—A Moral History of the Twentieth Century mu sɛ: “Ade biako a ɛhyɛ yɛn bere yi agyirae ne abrabɔ fam mmara a ɛreyera no.” Ɛwom sɛ onnye abrabɔ fam mmara a efi baabi ba nni esiane nyamesom a aba fam wɔ Atɔe fam aman mu nti de, nanso ɔbɔ kɔkɔ sɛ: “Ɛsɛ sɛ abrabɔ fam mmara a ɛreyera no haw yɛn a yennye nyamesom mu abrabɔ fam mmara nni no nso.”\nƐnnɛyi ahotoso a ɛho aba asɛm—sɛ ebia wɔ aguadi, amammui, anaa nyamesom nhyehyɛe anaa ankorankoro ne mmusua mu nkitahodi mu—ne nneɛma bɔne a ɛde ba no yɛ Ɔbonsam akwammɔne a ɔnam so de ɔhaw aba nnipa a wɔte asase so so no fã. Satan asi ne bo sɛ ɔbɛko akosi awiei na ɔne wɔn a wɔbɔ mmɔden sɛ wobedi Onyankopɔn gyinapɛn ahorow so no nyinaa akɔ asɛe mu.—Adiyisɛm 12:17.\nSo ɔkwan bi wɔ hɔ a yebetumi afa so adi ahotoso a ɛho aba asɛm no ho dwuma? Ɔsomafo Petro bua sɛ: “Sɛnea [Onyankopɔn] bɔhyɛ te no, yɛretwɛn ɔsoro foforo ne asase foforo a trenee te mu.” (2 Petro 3:13) Yebetumi de yɛn ho ato saa bɔhyɛ no so efisɛ ɛnyɛ sɛ Onyankopɔn betumi adi n’atirimpɔw ho dwuma nko, na mmom wahyɛ ne mmamu no mu den. Ɛdefa ‘asɛm biara a efi Yehowa anom ba’ ho no, ɔka sɛ: “Ɛrensan mma me nkyɛn kwa, gye sɛ ɛyɛ nea mepɛ na ewie nea enti a mesomae no.” Ɛyɛ bɔhyɛ a ahotoso wom ampa!—Yesaia 55:11; Adiyisɛm 21:4, 5.\nOnyankopɔn Gyinapɛn a Yɛde Bɛtra Ase\nYehowa Adansefo bɔ mmɔden sɛ wɔde Bible mu abrabɔ gyinapɛn bedi dwuma wɔ wiase a emu gyinapɛn nnyina faako na ɛrekɔ fam bere nyinaa yi mu. Ne saa nti, wɔda nsow wɔ nnipa dodow no ara ho, na mpɛn pii no, eyi atwe afoforo adwene aba wɔn so—na ama wɔn ho ayɛ ahi.\nWɔ Yehowa Adansefo nhyiam bi a wɔyɛɛ no London ase no, TV so dwumadi ho sɛnkyerɛwfo bi bisaa Yehowa Adansefo kasamafo bi sɛ wɔyɛ Kristofo ankasa. Obuae sɛ: “Yiw, ɛte saa pɛpɛɛpɛ efisɛ Yesu ne yɛn nhwɛsofo. Pɛsɛmenkominya abu so wɔ wiase no mu, na yɛde yɛn adwene si Yesu Kristo so sɛ ɔkwan, nokware, ne nkwa. Yegye di sɛ ɔyɛ Onyankopɔn Ba, ɛnyɛ Baasakoro bi fã, enti nsonsonoe da sɛnea yɛte Bible no ase ne sɛnea nyamesom a agye din no te ase no ntam.”\nBere a wɔde nsɛm a wobisabisae no baa BBC television so no, sɛnkyerɛwfo no kaa eyi de wiee dwumadi no sɛ: “Mate nea enti a Yehowa Adansefo ba yɛn afie no ase yiye. Na minnye nni sɛ mahu nnipa 25,000 a wɔasiesie wɔn ho yiye na wɔbom da suban pa adi wɔ faako sɛɛ da.” Adanse pa a efi obi a ɔnyɛ Ɔdansefo a ɔhwɛ nyansa a ɛwɔ Onyankopɔn gyinapɛn a ɛnsakra a wodi akyi mu hɔ bɛn ara ni!\nBere a ebinom bɛtwe asan wɔ adwene a ɛne sɛ wɔde gyinapɛn a obi ahyehyɛ bɛtra ase ho no, yɛhyɛ wo nkuran sɛ hwɛ wo Bible no mu na sua sɛnea Onyankopɔn gyinapɛn ahorow te. Nanso ɛnsɛ sɛ woma nhwehwɛmu kakra a wobɛyɛ no ara dɔɔso ma wo. Di ɔsomafo Paulo afotu no akyi: “Monnyɛ mo ho sɛ wiase yi, na mmom momfa adwenem foforoyɛ nsakra mo ho, na moasɔ nea Onyankopɔn pɛ a eye, na ɛsɔ ani, na ɛyɛ pɛ no ahwɛ.” (Romafo 12:2) Kɔ Ahenni Asa a ɛwɔ wo mpɔtam hɔ no so na hwɛ sɛnea Adansefo a wɔwɔ hɔ no te. Wubehu sɛ wɔyɛ nnipa a wɔde wɔn ho to Bible bɔhyɛ ahorow so na wɔda Onyankopɔn mu ahotoso adi denam mmɔden a wɔbɔ sɛ wɔde ne gyinapɛn ahorow bɛtra ase so.\nOnyankopɔn gyinapɛn ahorow a ɛyɛ nokware na ɛnsakra a wubedi akyi wɔ w’asetra mu no bɛma woanya nhyira ankasa. Tie Onyankopɔn ankasa frɛ yi: “Sɛ wowɛn w’aso ma me mmara nsɛm ɛ, anka w’asomdwoe bɛyɛ sɛ asubɔnten, na wo trenee ayɛ sɛ po asorɔkye.”—Yesaia 48:18.\n[Mfonini ahorow wɔ kratafa 5]\nƐnnɛ, ahotoso ho aba asɛm wɔ aguadi, amammui, nyamesom, ne mmusua mu nkitahodi mu\nShare Share Hena Gyinapɛn na Wubetumi De Wo Ho Ato So?\nw01 6/1 kr. 4-6\nGyinapɛn Ahorow Asakra, Na Ahotoso Ho Aba Asɛm\nHyɛ Yehowa Mu Ahotoso a Wowɔ no Mu Den\nWodii Ne Honhom Fam Ahiade Ho Dwuma\n“Sɛ Onyankopɔn Wɔ Yɛn Afa A, Hena Na Ɔne Yɛn Bedi Asi?”\nKɔ W’anim Kodi Nkonim Koraa!\nAde Kɛse A Mahwere Nyinaa AKYi no, mewɔ anigye ne abotɔyam\nBɔneka A Ɛma Ahotɔ\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM June 1, 2001\nShare Share ƆWƐN-ABAN—NEA ADESUA NSƐM WOM June 1, 2001\nƆWƐN-ABAN—NEA ADESUA NSƐM WOM June 1, 2001


Galatifo 1 NA-TWI - Galatia 1 BYO | Biblica América Latina\nGalatifo 1 NA-TWI - Galatia 1 BYO\n1Saa krataa yi fi me Paulo a ɔfrɛ a wɔfrɛɛ me sɛ memmɛyɛ ɔsomafo no mfi onipa na mmom efi Yesu Kristo ne Agya Nyankopɔn a ɔma ɔsɔre fii awufo mu no nkyɛn. 2 Me ne anuanom a wɔwɔ ha nyinaa bom kyia Galati asafo ahorow no nyinaa.\n3 Adom ne asomdwoe a efi yɛn Agya Nyankopɔn ne Awurade Yesu Kristo nka mo.\n4 Yɛn bɔne nti, Kristo yɛɛ osetie maa yɛn Agya Nyankopɔn nam so de ne ho bɔɔ afɔre de gyee yɛn fii bɔne a yɛwɔ mu nnɛ yi mu. 5 Anuonyam nka Onyankopɔn daa nyinaa. Amen.\n6 Mo ho yɛ me nwonwa! Ɛnkyɛɛ koraa, morepa nea ɔnam Kristo adom so frɛɛ mo no akɔ asɛmpa foforo ho. 7 Nokwarem, asɛmpa foforo biara nni baabi, nanso meka efisɛ, nnipa bi wɔ hɔ a wɔredan mo adwene pɛ sɛ wɔsesa Kristo Asɛmpa no.\n8 Na sɛ yɛn anaa ɔbɔfo fi soro bɛka asɛmpa a nsonoe da ɛno ne yɛn Asɛmpa no ntam a, onii no bɛka afobu a enni awiei mu. 9 Yɛaka dedaw na mereti mu bio se: Obiara a ɔbɛka asɛmpa a ɛne Asɛmpa a moagye atom no bɔ abira no bɛkɔ afobu a enni awiei mu.\n10 Nea nnipa pene so na mereyɛ yi anaa? Dabi! Mepɛ nea Onyankopɔn pene so! Anaa mereyɛ nea ɛsɔ nnipa ani? Sɛ migu so reyɛ nea ɛsɔ nnipa ani a, ɛnne merenyɛ Kristo somfo.\n11 Anuanom, mepɛ sɛ mote ase sɛ, Asɛmpa a meka kyerɛ mo no mfi onipa. 12 Me nsa anka amfi onipa nkyɛn. Saa ara nso na ɛnyɛ onipa na ɔkyerɛɛ me. Ɛyɛ Kristo no ankasa na ɔdaa no adi kyerɛɛ me.\n13 Moate sɛ na mesɛe m’adagyew nyinaa wɔ Yudasom ho. Afei moate nso sɛ na mede atirimɔden taa Onyankopɔn akyidifo na mefaa ɔkwan biara a metumi so pɛe sɛ metɔre wɔn ase. 14 M’afɛfo Yudafo no de, na m’adwene mu abue wɔ Yudasom ho sen wɔn nyinaa. Na mikita yɛn nenanom amanne nso mu denneenen.\n15 Nanso Onyankopɔn nam n’adom so frɛɛ me ansa na ɔrewo me sɛ memmɛsom no. Na bere a osii n’adwene pi 16 sɛ ɔbɛda ne Ba no adi akyerɛ me sɛnea ɛbɛyɛ a mɛka Asɛmpa a ɛfa ne ho akyerɛ Amanamanmufo no, mankɔ obiara nkyɛn amma wantu me fo; 17 saa ara nso na mankɔ Yerusalem mankohu asomafo a na wodi m’anim kan no. Mmom, mekɔɔ Arabia prɛko pɛ ɛnna mesan m’akyi baa Damasko. 18 Mfirihyia abiɛsa akyi na mekɔɔ Petro nkyɛn wɔ Yerusalem ne no kodii nkɔmmɔ. Midii ne nkyɛn nnawɔtwe abien. 19 Manhu ɔsomafo biara wɔ hɔ ka Awurade nua Yakobo ho.\n20 Nsɛm a merekyerɛw yi yɛ nokware. Merentwa nkontompo enti Onyankopɔn mmoa me.\n21 Ɛno akyi mebaa Siria ne Kilikia. 22 Saa bere no na Kristo asafo horow a wɔwɔ Yudea no mu nnipa nnim me. 23 Nsɛm a na wɔaka afa me ho se, “Afei de ɔbarima no a na ɔtaa yɛn no ka gyidi a na ɔpɛ sɛ ɔsɛe no no ho asɛm.” 24 Na me nti, wɔhyɛɛ Onyankopɔn anuonyam.\nNA-TWI : Galatifo 1


Timoteo II 2 - Nkwa Asem (NA-TWI) | Biblica\nTimoteo II 2 - Nkwa Asem (NA-TWI)\nTimoteo II 2\n1Na wo, me ba, ɛnam adom a ama yɛne Kristo Yesu ayɛ baako no nti, yɛ den. 2 Fa nsɛm a wotee sɛ mereka akyerɛ adansedifo bebree no, na fa hyɛ nnipa a wugye wɔn di na wobetumi akyerɛ afoforo nso.\n3 Sɛ amanehunu ba wo so a, mia w’ani tena sɛ Kristo Yesu sraani pa. 4 Obi a odi sraa no mfa ne ho nhyehyɛ afisɛm mu, efisɛ, ɔpɛ sɛ ɔsɔ ne panyin ani. 5 Saa ara nso na obi a ɔfra akansi mu a otu mmirika no rentumi nni nkonim gye sɛ odi akansi no mmara so. 6 Okuafo a wadɔw n’afuw no, ɛsɛ sɛ onya mu nnɔbae a edi kan no. 7 Dwen nsɛm a mereka yi ho efisɛ, Awurade bɛma woate biribiara ase.\n8 Kae Dawid aseni Yesu Kristo a wonyanee no fii awufo mu sɛnea wɔkaa no Asɛmpa a mekaa ho asɛm no mu no.\n9 Esiane sɛ meka Asɛmpa no nti, mihu amane; mpo, wɔagu me nkɔnsɔnkɔnsɔn sɛ ɔdebɔneyɛfo. Nanso Onyankopɔn asɛm no ngu nkɔnsɔnkɔsɔn mu; 10 na eyi nti biribiara a ɛbɛba me so no, esiane onyankopɔn nnipa a wɔayi wɔn no nri migyina ano sɛnea ɛbɛyɛ a wɔn nso benya nkwagye ne anuonyam a enni awiei a ɛwɔ Kristo Yesu mu no.\n11 Nsɛm a ɛsɛ sɛ wode wo ho to so ni. “Sɛ yɛne no wui a, yɛne no bɛtena ase. 12 Sɛ yetumi tena ase a, yɛne no bedi hene. Sɛ yɛpa no a, ɔno nso bɛpa yɛn. 13 Sɛ yɛnyɛ nokwafo a, ɔno de, ɔyɛ ɔnokwafo efisɛ, ɔrentumi ntwa ne ho nkontompo.”\n14 Monkae mo nkurɔfo wɔ eyi ho na mommɔ wɔn kɔkɔ wɔ Onyame anim sɛ wonnni wɔn ho akasakasa. Ɛmfa asɛm pa mma. Sɛ wɔyɛ saa a, ɛsɛe atiefo no adwene. 15 Bɔ mmɔden sɛ wobɛyɛ odwumayɛfo a womfɛre Onyankopɔn adwuma no yɛ ho na wokyerɛ nokware a ɛwɔ Onyankopɔn asɛm no mu no, na woafata n’anim. 16 Twe wo ho fi nsenhuhu a ɛho ntew ho efisɛ, ɛno na ɛpam nnipa fi Onyankopɔn ho. 17 Nea wɔkyerɛ no te sɛ akisikuru a edidi fa honam no ani. Saa akyerɛkyerɛfo yi mu baanu ne Himeneo ne Fileto. 18 Wɔaman afi nokware no ho na wɔka kyerɛ gyidifo bi se, yɛn wusɔre no atwam dedaw nam saa asɛm no so sɛe wɔn adwene.\n19 Nanso obi rentumi nhinhim fapem dennen a Onyankopɔn ato no efisɛ, wɔakyerɛw saa nsɛm yi wɔ so: “Awurade nim wɔn a wɔyɛ ne de,” na “Obiara a ɔka se ɔyɛ Awurade de no, ɛsɛ sɛ ɔtwe ne ho fi bɔne ho.” 20 Nkuku ne nkaka wɔ ofi kɛse mu. Ebi wɔ hɔ a wɔde dwetɛ na ayɛ, ebi nso wɔde sika kɔkɔɔ na ayɛ. Wɔde dua na ayɛ bi na afoforo nso wɔde dɔte. Ebi wɔ hɔ a ɛwɔ hɔ ma nnapɔnna bi na afoforo nso daa wɔde di dwuma. 21 Sɛ obi tew ne ho fi saa nneɛma bɔne no ho a, wɔde no bɛyɛ nnwuma sononko efisɛ, watu ne ho asi hɔ, asiesie ne ho ama ne wura sɛ dwuma pa biara a ɛsɛ sɛ odi no, obedi.\n22 Tew wo ho fi mmerantebere mu nneɛma ho na tiw nneɛma a ɛho tew akyi na di trenee, gyidi, ɔdɔ ne asomdwoe a ɛka wo ne wɔn a wofi koma pa mu bom frɛ Awurade ma ɔboa no akyi.\n23 Mfa wo ho nhyehyɛ nkwasea akyinnye a ɛmfa hwee mma no mu efisɛ, ɛde akasakasa ba. 24 Ɛnsɛ sɛ Awurade somfo ne obi nya akasakasa. Ɛsɛ sɛ ɔyɛ ayamye ma obiara. Ɛsɛ sɛ ɔyɛ ɔkyerɛkyerɛfo pa a ɔwɔ boasetɔ nso, 25 a sɛ wɔn a wɔne no di asi fom a, ɔtɔ ne bo ase teɛ wɔn so, sɛ ebia, Onyankopɔn bɛsakra wɔn adwene na wɔahu nokware no. 26 Na wɔn adwene mu ada hɔ na wɔaguan afi ɔbonsam a wakyere wɔn ama wɔyɛ n’apɛde no afiri mu.\nNA-TWI : Timoteo II 2


Romafo 13 - Nkwa Asem (NA-TWI) | Biblica\nRomafo 13 - Nkwa Asem (NA-TWI)\n1Ɛsɛ sɛ obiara brɛ ne ho ase ma tumi a ɛwɔ ɔman no mu, efisɛ, tumi biara nni hɔ a emfi Onyankopɔn pɛ mu. Tumi biara a ɛwɔ hɔ no fi Onyankopɔn. 2 Obiara a ɔne tumi a ɛwɔ hɔ no di asi no, tia nea Onyankopɔn ahyehyɛ. Na obiara a ɔbɛyɛ saa no de atemmu ba n’ankasa ara so. 3 Wɔn a wɔyɛ papa no nsuro atumfo na mmom wɔn a wɔyɛ amumɔyɛ no na wosuro atumfo. Wopɛ sɛ woyɛ obi a nea tumi wɔ ne nsam no suro wo anaa? Ɛnne di asɛm pa na wɔbɛkamfo wo. 4 Efisɛ, ɔyɛ Onyankopɔn somfo a wo yiyedi mu nti na ɔyɛ adwuma. Na sɛ woyɛ bɔne a, suro no efisɛ, ne tumi a ɔde twe aso no da hɔ fann. Ɔyɛ Onyankopɔn somfo enti ɔnam Onyankopɔn abufuw so twe wɔn a wɔyɛ bɔne no aso. 5 Esiane saa nti, ɛsɛ sɛ wobrɛ wo ho ase ma tumi a ɛnyɛ sɛ Onyankopɔn abufuw no nti, na mmom, esiane onim a wunim sɛ ɛsɛ sɛ woyɛ no nti.\nNA-TWI : Romafo 13


13 Nea Yehowa aka akyerɛ me ni: “Kɔ na kɔpɛ nwera abɔso, na fa bɔ w’asen, nso mfa nka nsu.” 2 Ɛnna midii Yehowa asɛm no so kɔpɛɛ abɔso, na mede bɔɔ m’asen. 3 Na Yehowa asɛm baa me nkyɛn ne mprenu so sɛ: 4 “Fa abɔso a wunyae a ɛbɔ w’asen no, na sɔre kɔ Eufrate+ ho fa kohintaw ɔbotan tokuru mu.” 5 Enti mekɔe, na mede kohintaw Eufrate ho sɛnea Yehowa hyɛɛ me no. 6 Na nna pii akyi no, Yehowa ka kyerɛɛ me sɛ: “Sɔre kɔ Eufrate ho, na kɔfa abɔso a mehyɛɛ wo sɛ fa kohintaw hɔ no bra.” 7 Ɛnna mekɔɔ Eufrate ho kotutu yii abɔso no fii baabi a mede kohintawee no, na hwɛ! na abɔso no asɛe a wɔde yɛ hwee a ɛnyɛ yiye. 8 Ɛnna Yehowa asɛm baa me nkyɛn sɛ: 9 “Nea Yehowa aka ni, ‘Saa na mɛsɛe Yuda ahantan+ ne Yerusalem ahantan dodow no. 10 Saa ɔman bɔne a wɔmpɛ sɛ wotie me nsɛm yi,+ wɔnam wɔn koma atuatew+ mu akodi anyame foforo akyi sɛ wɔbɛsom wɔn akotow wɔn.+ Wɔn nso bɛyɛ sɛ abɔso a wɔde yɛ hwee a ɛnyɛ yiye yi.’ 11 ‘Sɛnea onipa bɔ abɔso ma ɛfam n’asen no, saa na mede Israel fie nyinaa ne Yuda fie nyinaa fam me ho,’+ Yehowa asɛm ni, ‘sɛ wɔnyɛ me man+ ne m’anuonyam din+ ne m’ayeyi ne m’ahoɔfɛ, nanso wɔantie.’+ 12 “Na ka asɛm yi kyerɛ wɔn sɛ, ‘Nea Yehowa, Israel Nyankopɔn aka ni: “Ahina de, wɔde nsã na ɛhyɛ no mã.”’+ Na wɔn nso bɛka akyerɛ wo sɛ, ‘Yɛn de, yennim sɛ nsã na wɔde hyɛ ahina mã anaa?’ 13 Afei ka kyerɛ wɔn sɛ, ‘Nea Yehowa aka ni: “Hwɛ, asase yi sofo nyinaa ne ahene a wɔte Dawid agua+ so ne asɔfo ne adiyifo ne Yerusalemfo nyinaa, mɛma wɔabobow titãã.+ 14 Agyanom ne mma, mɛkeka wɔn nyinaa ti abobom,”+ Yehowa asɛm ni. “Me yam renhyehye me, na ɛrenyɛ me awerɛhow, na merenhu mmɔbɔ sɛ meresɛe wɔn.”’+ 15 “Muntie na monyɛ aso. Monnyɛ ahantan,+ na Yehowa na wakasa.+ 16 Monhyɛ Yehowa mo Nyankopɔn anuonyam+ ansa na wama esum aba,+ ansa na mo nan apempem mu wɔ mmepɔw so adesae.+ Na mobɛhwɛ hann kwan,+ nanso ɔbɛma adan sunsuma;+ ɔbɛdan no esum kabii.+ 17 Sɛ moantie a,+ mo ahantan no nti, me kra besu ahintawee mu na atew nusu;+ Yehowa nguankuw a wɔafa wɔn nnommum nti,+ nusu bɛsen afi m’aniwam. 18 “Ka kyerɛ ɔhene ne ɔhemmaa sɛ,+ ‘Montena fam,+ efisɛ mo abotiri fɛfɛ no befi mo ti atɔ fam.’+ 19 Wɔatoto anafo nkurow mu, na obiara nni hɔ a obebue. Wɔde Yuda nyinaa kɔ nkoasom mu. Wɔde wɔn kɔ nkoasom mu korakora.+ 20 “Ma w’ani so na hwɛ wɔn a wofi atifi fam reba no.+ Nguankuw a wɔde maa wo no, wo nguankuw fɛfɛ no, ɛhe na wɔwɔ?+ 21 Sɛ wɔn a mfiase no wo ne wɔn dii atirimsɛm, na wokyerɛkyerɛɛ wɔn no dan ba wo so a,+ dɛn na wobɛka?+ Anka awoko yaw renkyere wo sɛ ɔbea a awo aka no anaa?+ 22 Na sɛ woka wo komam sɛ,+ ‘Dɛn nti na eyi nyinaa aba me so?’+ a, hu sɛ wo bɔne dodow nti na wɔapa wo ho ntama;+ ɛno nti na wɔahyɛ wo nantin brɛ no. 23 “Kusni+ betumi asesa ne honam? Ɔsebɔ nso betumi asesa ne ho nworanworan no?+ Ɛnde anka mo nso mubetumi ayɛ papa, mo a wɔakyerɛkyerɛ mo bɔneyɛ no.+ 24 Enti mɛbɔ wɔn ahwete+ sɛ ntɛtɛwa a sare so mframa huw kɔ.+ 25 Wo kyɛfa ni, wo kyɛfa a masusuw ama wo,”+ Yehowa asɛm ni, “efisɛ wo werɛ afi me,+ na nkontompo na wode wo ho ato so.+ 26 Enti meyi wo ntama abua w’anim, na wɔahu w’animguase:+ 27 w’awaresɛe+ ne wo nteɛm,+ w’ahohwi ne w’aguamammɔ. Nkoko so ne wuram nyinaa, mahu w’atantanne no.+ O Yerusalem, due! Wo ho ntumi ntew+—ɛbɛkɔ so akosi da bɛn?”+


22° 54' 30" S 43° 10' 40" O\nRio de Janeiro yε kuro a ɛwo Brazil. Ɛyɛ kuro ɔto do ebien a wɔagye din paa wɔ Brazil ne ma ɔto do nsia wɔ Amerika. Rio de Janerio yɛ ahenkuro wɔ state a ne din de saa ara mu, ahenkuro ɔto do mmiɛnsa a ɔtoa São Paulo ne Minas Gerais so. Wɔde kuro yi fa bi ayɛ wiase nkaebea anaa nsrahwɛ bea (World Heritage Site) na din ɔda so yɛ "Rio de Janeiro: Carioca asaase a ɔda mmepɔw ne ɛpo ntam", wɔ Kitawonsa bosome no da a ɛdi kan (1), wɔ afe mpem mmienu ne du-mmienu (2012) mu no nso sɛ amambrɛ asaase.\nPortuguesefo na wɔkyekyere kurow yi wɔ afe apem ahanum aduosia num (1565) mu. Na kuro no yɛ Rio de Janeiro fo asoɔyɛ, Portuguese akannifo no nkuro na wɔdi so no mu kor. Wɔ afe apem ahanson aduosia mmiensa (1763) mu no, wɔde yɛɛ ahenkuro wɔ Brasil state, state a na Portuguese Empire no na na ɛwɔm. Wɔ afe apem ahanwɔtwe ne nwɔtwe (1808) mu no, adekyeɛ asɛnii to tu bɛtenaa Brazil na wɔde Rio de Janeiro yɛɛ asɛnniibea kunini maa Ɔhemaa Maria Ia ofi Portugal. Ɔhemaa yi de nkakrakakra maa Brazil man no nyaa anuonyam wɔ ahenni ahorow mu aber na ne ba Nanaba Regent João VI di Portugalfo no anim wɔ United Kingdom of Portugal, Brazil, and Algarves. Rio kɔɔ so ara yɛɛ ahenni no ahenkuro kɔsii afe apem ahanwɔtwe ne aduonu mmienu (1822) mu, aber a Brazilfo ahofadi ntɔkwa no fii ase.\nEyi ade ntaa nhu sɛ ahenkuro a ɛwɔ ɔman fofor mu bedan man fofor so kuropɔn esiane sɛ wodii so enti. Rio de Janeiro kɔɔ so yɛɛ ahenkuro maa Empire of Brazil ahenni a w`anya fa ho die kosii sɛ, wɔ afe apem ahanwɔtwe ne aduowɔtwe nkron (1889)\nNneɛma anaa nipa titiriw[sesa]\nWɔ Brazil man mu ha deɛ Bɔɔlobɔ akansie ne agorɔ a agye din yie pa ara wɔ ha. Bɔɔlobɔkuo ahodoɔ akɛseɛ a ɛwɔ Rio de Janeiro ha no mu bi ne Flamengo, Vasco da Gama, Fluminense ne Botafogo. Madureira, Bangu, Portuguesa, America ne Bonsucesso nyinaa nso yɛ bɔɔlobɔkuo nketoa. Bɔɔlobɔfoɔ ahodoɔ a wagye din yie pa ara a wɔfiri kuro yi mu bi ne Ronaldo ɛne Romário.\nRio de Janeiro yɛ nkuro ahodoɔ a wɔsii akan wɔ hɔ berɛ a na wiase amanaman nyinaa bɔɔlobɔ akansie kɔɔ so wɔ Brazil mu wɔ afe apem ahankron aduonum (1950) ne afe mpem mmienu ne du-nan (2014) FIFA World Cup ahodoɔ yi mu no, saa berɛ ahodoɔ mmienu yi nyinaa na Brazil na na dwumadie no nyinaa si wɔn mmatiri so.\nWɔ afe apem ahankron aduonum (1950) mu no, wɔsii agokansie ahodoɔ nwɔtwe wɔ Maracanã agoprama no so, a na ɛhɔ na Brazil man no sii wɔn akan nyinaa gye baako pɛ na wammɔ no wɔ hɔ. Na Maracanã agoprama no nso yɛ agoprama a akansie baako bi kɔɔ so a na ɛrekyerɛ aman mmienu hyɛberɛ a na ɛyɛ akansie a ɛkɔɔ so wɔ Uruguay ne Brazil ntam, a saa merɛ no na Brazil foɔ hyia sɛ agokansie no bɛpae na watumi adi nkunim wɔ wɔn a wɔne wɔn firi kuo baako mu no so. Nanso fofie anto Atta, ɛkɔ wie aseɛ no na Brazil foɔ adi ntwo, ɛka mmienu ma wɔtee ka no mu baako pɛ (2–1) wɔ wɔn ankasa manfoɔ a na wɔahyɛ agoprama no so ma a wɔn dodoɔ bɛboro mpem ɔha aduokron nkron (199,000). Wɔ afe mpem mmienu ne du-nan (2014) mu no, wɔsii agokansie ahodoɔ nson wɔ Maracanã agoprama no so, a na akansie a wɔde wiee dwumadie no nyinaa no nso ka ho a Germany dii Argentina so nkunim ka baako a wantumi ante (1–0).\nYɛ yi fii "https://tw.wikipedia.org/w/index.php?title=Rio_de_Janeiro&oldid=62187"\nNsesae ba kratafa yi so da 19 Ogyefuo 2022, mmere 01:16.


1 Ahene 7:1-51\n7 Na Solomon ankasa fie nso, ɔde mfe dumiɛnsa na esii,+ na owiee ne fie no ho adwuma nyinaa.+ 2 Afei osii Lebanon Kwaefie+ no; ne ntwemu yɛ basafa ɔha, ne tɛtrɛtɛ yɛ basafa aduonum, ne tenten nso yɛ basafa aduasa, na osi sii kyeneduru adum a ɛsesã so anan so; wɔde kyeneduru nnua+ guu adum no so. 3 Wɔde kyeneduru+ sɛm mpuran a ɛdeda adum aduanan anum so no soro. Adum dunum sesã so wɔ ɔfã biara. 4 Mfɛnsere no nso sesã so wɔ afã abiɛsa, na mfɛnsere+ kyerɛkyerɛ mfɛnsere anim ntoatoaso abiɛsa. 5 N’apon ne n’apongua+ afã anan nyinaa yɛ pɛ, na mfɛnsere a ɛkyerɛkyerɛ mfɛnsere anim ntoatoaso abiɛsa no nso te saa. 6 Ɔyɛɛ Adum Abrannaa no, ne ntwemu yɛ basafa aduonum, na ne tɛtrɛtɛ yɛ basafa aduasa; ɔde adum yɛɛ abrannaa foforo wɔ anim, na okuruw so. 7 Ɔyɛɛ Ahengua Abrannaa+ no, atemmu abrannaa+ a obebu atɛn wɔ hɔ no nso; ɔde kyeneduru sɛm dan no mu fi fam kosii nsɛmso no so.+ 8 Na ne fie a n’ankasa bɛtena mu a ɛwɔ ɔfã nohoa no,+ na ɛmmɛn Abrannaa dan no. Ɔyɛɛ no te sɛ ɛno. Na Solomon san sii ofie a ɛte sɛ Abrannaa dan no maa Farao babea+ a ɔwaree no no. 9 Ne nyinaa, ɔde abo a ne bo yɛ den+ a wɔasen no pɛpɛɛpɛ a wɔde abo sradaa atwitwa anim ne akyi na ɛyɛe, efi ne fapem so kosi n’atifi, ne abɔnten kosi adiwo kɛse+ hɔ. 10 Na abo a ne bo yɛ den a wɔde too fapem no yɛ abo akɛse; abo no bi yɛ basafa du na ebi nso yɛ basafa awotwe. 11 Abo a ne bo yɛ den a wɔasen no pɛpɛɛpɛ ne kyeneduru na ɛdeda so. 12 Ɔde abo a wɔasen toatoaa so abiɛsa, na ɔde kyeneduru nnua totoo so de yɛɛ ɔfasu twaa adiwo kɛse no ho hyiae;+ saa na ɔyɛe wɔ Yehowa fie+ adiwo a ɛwɔ mfinimfini+ no ho, ne ofie no abantenten+ no ho. 13 Ɛnna Ɔhene Solomon soma ma wɔkɔfaa Hiram+ fi Tiro bae. 14 Ná ɔyɛ kɔbere dwumfo+ a ɔwɔ nyansa ne ntease+ ne nimdeɛ a ɔde yɛ kɔbere ho adwuma biara; ne maame yɛ Naftali abusuakuw mu kunafo, na ne papa yɛ Tironi.+ Ɔbaa Ɔhene Solomon nkyɛn bɛyɛɛ ne nnwuma nyinaa maa no. 15 Na oguu kɔbere adum+ abien no; adum no biara tenten yɛ basafa dunwɔtwe, na basafa dumien hama na etwa adum+ no biara ho hyia. 16 Na ɔde kɔbere+ yɛɛ ntaaso abien wɔ adum no so. Ntaaso no biako tenten yɛ basafa anum, na ntaaso biako no nso tenten yɛ basafa anum. 17 Atena a wɔanwene no ntweaban nkyinkyimii+ wɔ adum no ntaaso no so;+ ason wɔ ntaaso biako so, na ason wɔ ntaaso biako no nso so. 18 Na ɔyeyɛɛ granate akutu a ɛsesã so nhankare abien wɔ atena biako ho de twaa adum no ntaaso ho hyiae; saa na ɔyɛe wɔ ntaaso+ biako no nso ho. 19 Ɔyɛɛ abantenten ho adum no ntaaso sɛ sukooko,+ basafa anan. 20 Ná ntaaso no wɔ adum abien no so, na ɛbɛn afuru a atena wɔ ho no; ɔyeyɛɛ granate akutu+ ahanu a ɛsesã so de twaa ntaaso biara ho hyiae. 21 Na osisii asɔredan abantenten+ no ho adum+ no. Enti edum a ɔde sii nifa no, ɔfrɛɛ no Yakin, na edum a ɔde sii benkum no, ɔfrɛɛ no Boas. 22 Odii sukooko adwini wɔ adum no soro. Enti ɔde nkakrankakra wiee adum no ho adwuma nyinaa. 23 Ɔyɛɛ ɛpo a wɔagu*+ no nso; efi ano kosi ano yɛ basafa du. Ano yɛ kurukuruwa hyia, na ne tenten yɛ basafa anum. Basafa aduasa hama na etwa ho hyia.+ 24 Ɔyɛɛ biribi te sɛ aduaba agude+ nkuruwankuruwa+ wɔ ase nyinaa hyiae; edu wɔ basafa biako biara mu, na atwa po no nyinaa ho ahyia.+ Aduaba agude nkuruwankuruwa no sesã so hankare abien, na oguu ɛno ne ɛpo no nyinaa prɛko. 25 Ɔde taa anantwi+ dumien akyi; abiɛsa ani kyerɛ atifi fam, abiɛsa ani kyerɛ atɔe fam, abiɛsa ani kyerɛ anafo fam, na abiɛsa ani kyerɛ apuei fam, na ɛpo no taa wɔn so, na wɔn akyi nyinaa hyehyɛ ase.+ 26 Ne pipiripi te sɛ nsayam;+ ɔyɛɛ ano te sɛ kuruwa ano, te sɛ sukooko nhwiren a apae.+ Bat susuhina+ mpem abien na wɔde gu mu.+ 27 Na ɔyeyɛɛ kɔbere nnaka du a wɔde twe nsu;+ adaka biara ntwemu yɛ basafa anan, ne tɛtrɛtɛ yɛ basafa anan na ne tenten yɛ basafa abiɛsa. 28 Sɛɛ na ɔyɛɛ nnaka a wɔde twe nsu no: nhyehyem ntraantraa wɔ ho, na nhyehyem no hyehyɛ mmeamu mu. 29 Ɔyeyɛɛ agyata+ ne anantwi+ ne kerubim+ wɔ nhyehyem a ɛhyehyɛ mmeamu no mu so, na saa na ɔyɛe wɔ mmeamu no ankasa so. Nhwiren nkyekyeree+ sensɛn agyata ne anantwi no atifi ne wɔn ase. 30 Adaka no biara wɔ kɔbere ntwahonan anan ne kɔbere nhyɛmudua; ɛwɔ nsisonan anan, na oguu nsisonan no wɔ ɔsɛn no ase, na nhwiren nkyekyeree wowɔ nkyɛnkyɛn. 31 Ano no, efi emu de no kosi nsisonan no yɛ basafa [?]; ano yɛ kurukuruwa, na ɔyɛɛ ne kɔn no basafa biako ne fã; odii adwini nso wɔ ano. Nhyehyem no yɛ ahinanan na ɛnyɛ kurukuruwa. 32 Ntwahonan anan no wɔ nhyehyem ntraantraa no ase, na ntwahonan no nsa wɔ nsutwe adaka no ase; ntwahonan biara tenten yɛ basafa biako ne fã. 33 Ɔyɛɛ ntwahonan no te sɛ teaseɛnam ntwahonan.+ Ne nsa no ne ne hankare ne ne nhyehyem ne mfinimfini nyinaa, wogui. 34 Nsisonan anan wowɔ adaka biara afã anan no ho; adaka no ne nsisonan no bom biako. 35 Adaka no atifi no, ɔyɛɛ ne kɔn no kurukuruwa hyiae; ne tenten yɛ basafa fã, na adaka no soro ne ne nkyɛnmu ne nhyehyem ntraantraa no, ne nyinaa bom biako. 36 Afei odii kerubim ne agyata ne mmedua adwini+ wɔ ne nkyɛnmu nnade ntraantraa ne nhyehyem no so sɛnea ɔkwan a ɛdeda ntam te, na ɔyeyɛɛ nhwiren nkyekyeree nso wɔ ho hyiae.+ 37 Saa na ɔyeyɛɛ nsutwe nnaka+ du no; ne nyinaa yɛ ade koro,+ na ne tenten ne ne kɛse yɛ pɛ. 38 Na ɔyeyɛɛ kɔbere asɛn+ du. Bat susuhina aduanan na emu biara betumi afa. Ɔsɛn biara yɛ basafa anan. Nsutwe adaka du no biara, ɔsɛn biako si so. 39 Afei ɔde nsutwe nnaka no anum sisii ɔdan no nifa,+ na ɔde anum nso sisii ɔdan no benkum; ɔde ɛpo no sii ɔdan no nifa, apuei fam de rekɔ anafo.+ 40 Na Hiram+ yeyɛɛ asɛn+ ne sofi+ ne nyaawa+ no. Enti Hiram wiee+ adwuma a ɔyɛ maa Ɔhene Solomon wɔ Yehowa fie no ho nyinaa: 41 Adum+ abien ne ntaaso+ a ɛte sɛ ɔsɛn a ɛwɔ adum abien no so, ne atena+ abien a ɛkata adum no so ntaaso nkuruwankuruwa abien no ho, 42 ne atena abien no ho granate akutu+ ahanan no, ne atena no biara ho granate akutu a ɛsesã so nhankare abien a wɔde akata adum abien no so ntaaso a ɛte sɛ ɔsɛn no ho, 43 ne nsutwe nnaka+ du ne asɛn+ du a esisi nsutwe nnaka no so, 44 ne ɛpo+ no ne anantwi dumien a ɛpo no taa wɔn akyi+ no, 45 ne ade a wɔde sesaw nsõ ne sofi ne nyaawa ne nneɛma+ yi a Hiram de kɔbere a wɔabere ho yɛ maa Ɔhene Solomon wɔ Yehowa fie no ho nyinaa. 46 Yordan Mantam+ mu na ɔhene guu nneɛma yi wɔ dɔte mu, Sukot+ ne Saretan+ ntam. 47 Na Solomon ankari anwenne+ no efisɛ na ɛdɔɔso pii pa.+ Wɔammu kɔbere no dodow ano.+ 48 Na Solomon yeyɛɛ Yehowa fie hɔ anwenne no nyinaa: sika afɔremuka+ ne apon+ a wɔbɛhyehyɛ paanoo wɔ so, 49 ne sika amapa+ akaneadua,+ anum sisi nifa na anum nso sisi benkum wɔ pia mu pia no anim, ne nhwiren+ ne akanea+ ne afagya+ a wɔde sika yeyɛe, 50 ne asɛn ne adumgya+ ne nyaawa+ ne nkuruwa+ ne ogya nkukuwa+ a wɔde sika amapa yeyɛe no; ɛne pia mu pia, kyerɛ sɛ, Kronkron mu Kronkronbea hɔ apon+ no nsiso, ne asɔrefie+ no apon+ a wɔde sika yeyɛe no nyinaa. 51 Wowiee+ Yehowa fie adwuma a Solomon yɛe no nyinaa, na Solomon de nneɛma a ne papa Dawid yɛɛ no kronkron no bae;+ ɔde sika ne dwetɛ ne anwenne no nyinaa beguu Yehowa fie adekora adan no mu.+\n^ Nea ɛkyerɛ ankasa ne “kɔbere sɛn kɛse bi a nsu wom.”


Yeremia 52 | Intanɛt So Bible| Wiase Foforɔ Nkyerɛaseɛ\nSedekia tew atua tiaa Babilon (1-3)\nNebukadnesar kaa Yerusalemfo hyɛɛ kurow no mu (4-11)\nWɔsɛee kurow no ne asɔrefi no (12-23)\nWɔde nkurɔfo no kɔɔ Babilon (24-30)\nWoyii Yehoiakin fii afiase (31-34)\n52 Sedekia+ bedii hene no, na wadi mfe 21, na odii ade mfe 11 wɔ Yerusalem. Ne maame din de Hamutal,+ na na ɔyɛ Yeremia a ofi Libna no babea. 2 Ɔyɛɛ Yehowa ani so bɔne sɛnea Yehoiakim yɛe no ara.+ 3 Yehowa abufuw nti na eyinom sisii wɔ Yerusalem ne Yuda kosii sɛ ɔtow wɔn fii n’anim kyenee.+ Na Sedekia tew Babilon hene so atua.+ 4 Sedekia ahenni afe a ɛto so akron, bosome a ɛto so du, bosome no da a ɛto so du no, Babilon hene Nebukadnesar* ne n’asraafo nyinaa baa Yerusalem so. Wɔkyekyee wɔn asoɛe wɔ kurow no ho, na wosii akoban* twaa ho nyinaa hyiae.+ 5 Wɔkaa kurow no mufo hyɛɛ wɔn kurow no mu kosii Ɔhene Sedekia ahenni afe a ɛto so 11 mu. 6 Bosome a ɛto so anan no da a ɛto so akron no,+ ɔkɔm no mu yɛɛ den wɔ kurow no mu, na na aduan biara nni hɔ mma asaase no sofo.+ 7 Ewiee ase no, wobuu kurow no fasu guu mu, na asraafo no nyinaa guan fii kurow no mu anadwo. Wɔrekɔ no, wɔkɔfaa ɔpon a ɛda afasu abien no ntam no mu, baabi a ɛbɛn ɔhene turo no. Na wɔde wɔn ani kyerɛɛ Araba kwan so. Saa bere no nyinaa, na Kaldeafo no atwa kurow no ho ahyia.+ 8 Na Kaldea asraafo no de mmirika taa Ɔhene Sedekia,+ na wɔkɔtoo no wɔ Yeriko sare so, na n’asraafo a wɔwɔ ne nkyɛn nyinaa hwetee. 9 Ɛnna wɔkyeree ɔhene no, na wɔde no foro kɔmaa Babilon hene wɔ Ribla wɔ Hamat asaase so, na obuu no atɛn. 10 Na Babilon hene kunkum Sedekia mma mmarima wɔ n’anim, na okunkum Yuda mpanyimfo no nyinaa nso wɔ Ribla hɔ. 11 Ɛnna Babilon hene sɛee Sedekia ani maa n’ani furae.+ Afei ɔde kɔbere nkɔnsɔnkɔnsɔn guu no de no kɔɔ Babilon, na ɔde no too afiase kosii da a owui. 12 Bosome a ɛto so anum, bosome no da a ɛto so du, kyerɛ sɛ, Babilon hene Nebukadnesar* ahenni afe a ɛto so 19 no, awɛmfo so panyin Nebusaradan a ɔyɛ Babilon hene somfo no baa Yerusalem.+ 13 Ɔhyew Yehowa fi+ ne ɔhene fi* no ne Yerusalem afi nyinaa dwerɛbee. Afei nso, ɔhyew afi akɛse nyinaa dwerɛbee. 14 Na Kaldea asraafo a wɔka awɛmfo so panyin no ho no nyinaa dwiriw Yerusalem afasu a atwa ho ahyia no gui.+ 15 Na awɛmfo so panyin Nebusaradan faa mmɔborɔwafo a wɔwɔ ɔman no mu no bi, ne ɔmanfo a wɔaka wɔ kurow no mu no, na otuu wɔn ase de wɔn kɔe. Ɔsan faa wɔn a wɔde wɔn ho kɔmaa Babilon hene, ne adwumfo a wɔaka a wonim adwuma yiye no kaa ho.+ 16 Nanso awɛmfo so panyin Nebusaradan gyaw ɔman no mu ahiafo a wonni hwee no bi sɛ wɔnyɛ bobe mfuw mu adwuma ne nkoadwuma.+ 17 Na Yehowa fi hɔ kɔbere adum,+ ne trɔk a wɔde twe nsu,+ ne kɔbere Po+ a ɛwɔ Yehowa fi hɔ no, Kaldeafo no bubuu no asinasin, na wɔde kɔbere no nyinaa kɔɔ Babilon.+ 18 Na nea wɔde sesaw nsõ, sofi, adumgya, nkankyee,+ nkuruwa,+ ne kɔbere nneɛma a wɔde yɛ adwuma wɔ asɔrefi hɔ no nyinaa, wɔsesaw ɛno nso kɔe. 19 Na asɛn+ ne nkankyee a wɔde ogya gu mu ne nkankyee ne nea wɔde sesaw nsõ ne akaneadua+ ne nkuruwa ne nkankyee a wɔde sika kɔkɔɔ amapa ayɛ ne nea wɔde dwetɛ amapa ayɛ no,+ awɛmfo so panyin no sesaw kɔe. 20 Na adum abien no, Ɛpo no, kɔbere anantwi 12+ a Ɛpo no si wɔn so, ne trɔk a wɔde twe nsu a Ɔhene Solomon yɛ maa Yehowa fi no, kɔbere a wɔde yɛe no dodow nti, wɔantumi ankari. 21 Adum no, na ebiara tenten yɛ basafa 18,* na hama a ne tenten yɛ basafa 12 na etwa ho hyia.+ Ná ne sin anim yɛ nsateaa ano* anan, na na tokuru da mu. 22 Adum no ntaaso no, kɔbere na wɔde yɛe; ntaaso no baako tenten yɛ basafa anum;+ atena ne granate akutu* a etwa ntaaso no ho hyia no, kɔbere na wɔde yɛɛ ne nyinaa. Edum a ɛto so abien no nso, saa ara na na ɛte, ɛne granate akutu no nyinaa. 23 Ná granate akutu a ɛwowɔ ho no yɛ 96; wɔka ne nyinaa bom a, granate akutu 100 na na atwa atena no ho ahyia.+ 24 Bio nso, awɛmfo so panyin no faa ɔsɔfo panyin Seraia+ ne n’abadiakyiri ɔsɔfo Sefania+ ne apon ano ahwɛfo baasa no de wɔn kɔe.+ 25 Nnipa a ɔfaa wɔn fii kurow no mu kɔe no bi nso ne ahemfi panyin baako a ɔda asraafo no ano, ne mmarima baason a wɔwɔ kurow no mu a wɔne ɔhene tu agyina, ne ɔsahene no kyerɛwfo a ɔboaboa dɔm ano wɔ asaase no so, ne ɔmanfo no mu mmarima 60 a na wɔda so wɔ kurow no mu. 26 Awɛmfo so panyin Nebusaradan faa wɔn de wɔn kɔmaa Babilon hene wɔ Ribla. 27 Na Babilon hene kunkum wɔn wɔ Ribla+ wɔ Hamat asaase so. Saa na ɛyɛe a wotuu Yudafo ase fii wɔn asaase so kɔɔ obi man so.+ 28 Eyi ne nnipa dodow a Nebukadnesar* tuu wɔn ase de wɔn kɔe: afe a ɛto so ason no mu, Yudafo 3,023.+ 29 Nebukadnesar* ahenni afe a ɛto so 18 mu no,+ nnipa* 832 na wɔfaa wɔn fii Yerusalem kɔe. 30 Nebukadnesar* ahenni afe a ɛto so 23 mu no, Yudafo a awɛmfo so panyin Nebusaradan tuu wɔn ase de wɔn kɔe no yɛ nnipa* 745.+ Nnipa* a wotuu wɔn ase de wɔn kɔe nyinaa si 4,600. 31 Bere a wɔkyeree Yuda hene Yehoiakin kɔe no, afe a ɛto so 37,+ bosome a ɛto so 12 no da a ɛto so 25 no, Babilon hene Ewil-Merodak, afe a ɔbɛyɛɛ ɔhene no, ogyaa Yuda hene Yehoiakin,* na oyii no fii afiase.+ 32 Ɔne no kasae kama, na ɔmaa n’ahengua so sen ahemfo a aka a wɔka ne ho wɔ Babilon no nhengua. 33 Enti Yehoiakin yii n’afiase ntaade, na ne nkwa nna nyinaa, odidii wɔ ɔhene pon so daa. 34 Wɔde aduan fii Babilon hene nkyɛn brɛɛ no da biara, ne nkwa nna nyinaa, kosii ɛda a owui.\n^ Nsateaa ano baako yɛ sɛnt. 1.85 (ntk. 0.73). Hwɛ Nkh. B14.\n^ Nt., “ɔmaa Yuda hene Yehoiakin ti so.”


1 Ahene 22 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xhosa Yoruba Zambian Sign Language Zimbabwe Sign Language Zulu\nAhene Nhoma a Edi Kan 22:1-53\nYehosafat ne Ahab kaa wɔn ti boom (1-12)\nMikaia hyɛɛ nkɔm sɛ wobedi nkogu (13-28)\nAtoro honhom bi na ɛdaadaa Ahab (21, 22)\nWokum Ahab wɔ Ramot-Gilead (29-40)\nYuda hene Yehosafat ahenni (41-50)\nIsrael hene Ahasia ahenni (51-53)\n22 Siria ne Israel anko mfe abiɛsa. 2 Afe a ɛto so abiɛsa mu no, Yuda hene Yehosafat+ kɔɔ Israel hene nkyɛn.+ 3 Ɛnna Israel hene ka kyerɛɛ ne nkoa sɛ: “Munnim sɛ Ramot-Gilead+ yɛ yɛn dea, ɛnna yɛte hɔ a yenkogye mfii Siria hene nsam yi?” 4 Afei obisaa Yehosafat sɛ: “Wo ne me bɛkɔ Ramot-Gilead so ne wɔn akɔko anaa?” Ɛnna Yehosafat ka kyerɛɛ Israel hene sɛ: “Me ne wo nyinaa yɛ nipa baako. Me man ne wo man nso yɛ baako. M’apɔnkɔ ne w’apɔnkɔ yɛ baako.”+ 5 Nanso Yehosafat ka kyerɛɛ Israel hene sɛ: “Mesrɛ wo, bisa+ Yehowa anom asɛm ansa.”+ 6 Ɛnna Israel hene boaboaa adiyifo mmarima 400 ano, na obisaa wɔn sɛ: “Me ne Ramot-Gilead nkɔko anaa minnyae?” Na wɔkae sɛ: “Kɔ, na Yehowa de wɔn bɛhyɛ ɔhene nsa.” 7 Ɛnna Yehosafat bisae sɛ: “Yehowa diyifo biara nni ha anaa? Yɛmma ɔno nso mmisa mma yɛn.”+ 8 Na Israel hene ka kyerɛɛ Yehosafat sɛ: “Ɔbaako da so wɔ hɔ a yebetumi ama ɔno nso abisa Yehowa anom asɛm ama yɛn,+ nanso mempɛ n’asɛm koraa+ efisɛ ɔnhyɛɛ me ho nkɔm pa biara da; me ho nkɔm bɔne nko ara na ɔhyɛ.+ Ɔno ne Yimla ba Mikaia.” Nanso Yehosafat ka kyerɛɛ no sɛ: “Mma ɔhene nnka saa.” 9 Enti Israel hene frɛɛ ahemfi mpanyimfo no baako, na ɔka kyerɛɛ no sɛ: “Yɛ ntɛm frɛ Yimla ba Mikaia brɛ me.”+ 10 Saa bere no, na Israel hene ne Yuda hene Yehosafat tete wɔn nhengua so hyehyɛ wɔn ahentaade wɔ Samaria kurow pon ano awiporowbea hɔ, na adiyifo no nyinaa gyinagyina wɔn anim rehyɛ nkɔm.+ 11 Na Kenaana ba Sedekia de dade yɛɛ mmɛn, na ɔkae sɛ: “Nea Yehowa aka ni, ‘Eyi na wode bɛpempem* Siriafo no de akosi sɛ wobɛtɔre wɔn ase.’” 12 Adiyifo nkae no nyinaa nso hyehyɛɛ nkɔm koro no ara sɛ: “Kɔ Ramot-Gilead so, na wubedi nkonim; Yehowa de wɔn bɛhyɛ ɔhene nsa.” 13 Na nea wɔsomaa no sɛ ɔnkɔfrɛ Mikaia mmra no ka kyerɛɛ no sɛ: “Hwɛ! Adiyifo no nyinaa aka asɛmpa akyerɛ ɔhene, enti mesrɛ wo, ma w’asɛm nyɛ sɛ wɔn de no, na ka asɛmpa.”+ 14 Nanso Mikaia kae sɛ: “Sɛ́ Yehowa te ase yi, nea Yehowa bɛka no, ɛno ara na me nso mɛka.” 15 Bere a obeduu ɔhene anim no, ɔhene bisaa no sɛ: “Mikaia, yɛne Ramot-Gilead nkɔko anaa yennyae?” Ɛhɔ ara na obuaa ɔhene sɛ: “Monkɔ na mubedi nkonim, na Yehowa de wɔn bɛhyɛ ɔhene nsa.” 16 Ɛnna ɔhene ka kyerɛɛ no sɛ: “Mpɛn ahe na wopɛ sɛ mema woka ntam sɛ nokware nkutoo na wobɛka wɔ Yehowa din mu akyerɛ me?” 17 Ɛnna afei ɔkae sɛ: “Hwɛ, mihu Israel sɛ wɔn nyinaa ahwete wɔ mmepɔw no so+ sɛ nguan a wonni hwɛfo. Yehowa se: ‘Eyinom nni wura. Enti ma obiara nsan nkɔ ne fi asomdwoe mu.’” 18 Ɛnna Israel hene ka kyerɛɛ Yehosafat sɛ: “Ɛnyɛ asɛm a mekae no na ɛda hɔ yi, sɛ ‘ɔrenhyɛ me ho nkɔm pa, na mmom nkɔm bɔne’?”+ 19 Ɛnna Mikaia kae sɛ: “Afei tie Yehowa anom asɛm: Mihuu Yehowa sɛ ɔte n’ahengua so+ a ɔsoro asafodɔm nyinaa gyinagyina ne nifa ne ne benkum.+ 20 Na Yehowa bisae sɛ, ‘Hena na ɔbɛkɔ akɔdaadaa Ahab ma wakodi nkogu wɔ Ramot-Gilead?’ Afei oyi ka sɛɛ, na oyi nso aka sɛɛ. 21 Ɛnna honhom* bi+ begyinaa Yehowa anim kae sɛ: ‘Me na mɛkɔ akɔdaadaa no.’ Yehowa bisaa no sɛ, ‘Ɔkwan bɛn na wobɛfa so?’ 22 Ɔno nso buae sɛ, ‘Mɛkɔ akɔyɛ atoro honhom wɔ n’adiyifo nyinaa anom.’+ Ɛnna Onyankopɔn kae sɛ, ‘Wubetumi adaadaa no ampa; nea worekɔyɛ no, ɛbɛyɛ yiye. Kɔ na kɔyɛ saa.’ 23 Enti hu sɛ Yehowa de atoro honhom na ahyɛ w’adiyifo yi nyinaa anom,+ nanso mmusu na Yehowa aka afa wo ho.”+ 24 Ɛnna Kenaana ba Sedekia twiw bɛn Mikaia, na ɔbɔɔ no sotɔre bisaa no sɛ: “Ɛhefa na Yehowa honhom nam twaa me ho ne wo bɛkasae?”+ 25 Mikaia buaa no sɛ: “Ɛda a wobɛhyɛn pia mu akohintaw no na wubehu baabi a ɛnam bae.” 26 Ɛnna Israel hene kae sɛ: “Momfa Mikaia nkɔma kurow sohwɛfo Amon ne ɔhene ba Yoas. 27 Monka nkyerɛ wɔn sɛ: ‘Nea ɔhene aka ni: “Momfa saa akoa yi nto afiase,+ na montew n’aduan* ne ne nsu so nkosi sɛ mɛsan aba asomdwoe mu.”’” 28 Ɛnna Mikaia kae sɛ: “Sɛ wosan ba asomdwoe mu paa a, ɛnde na ɛnyɛ Yehowa na ɔne me kasae.”+ Na ɔka kaa ho sɛ: “Mo nyinaa moate bi.” 29 Enti Israel hene ne Yuda hene Yehosafat kɔɔ Ramot-Gilead so.+ 30 Ɛnna Israel hene ka kyerɛɛ Yehosafat sɛ: “Mɛsakra me ho akɔ akono, nanso wo de, hyɛ w’ahentaade.” Enti Israel hene sakraa ne ho+ na ɔkɔɔ akono. 31 Ná Siria hene no ahyɛ ne nteaseɛnam so asahene 32+ no sɛ: “Mo ne akumaa anaa ɔkɛse nnko, momfa mo ani nsi Israel hene nko ara so.” 32 Na bere a nteaseɛnam so asahene no huu Yehosafat pɛ, wɔkae sɛ: “Ampa, Israel hene no ni.” Enti wɔkɔɔ no so sɛ wɔne no rekɔko. Ɛnna Yehosafat fii ase su hwehwɛɛ ogyefo. 33 Bere a nteaseɛnam so asahene no hui sɛ ɛnyɛ Israel hene no, ntɛm ara na wɔdan wɔn ho, na wɔanni n’akyi bio. 34 Na ɔbarima bi tow n’agyan, na ɛfom* kɔwɔɔ Israel hene wɔ ne dade ataade no mpamee so. Enti ɔhene no ka kyerɛɛ nea ɔreka teaseɛnam no sɛ: “Dan wo ho na fa me fi akono ha* kɔ, na wɔapira me pira bɔne.”+ 35 Ɔko no kɔɔ so da mu no nyinaa, na wosusoo ɔhene mu gyinaa teaseɛnam no mu de n’ani kyerɛɛ Siriafo no; mogya a ɛrenwini no no guu teaseɛnam no mu, na eduu anwummere no na wawu.+ 36 Bere a owia kɔtɔe no, wɔteɛɛm kae wɔ asoɛe hɔ nyinaa sɛ: “Obiara nkɔ ne kurow mu! Obiara nkɔ n’asaase so!”+ 37 Enti ɔhene no wui. Wɔde no baa Samaria, na wosiee ɔhene no wɔ Samaria. 38 Bere a wɔkɔhohoroo teaseɛnam no mu wɔ Samaria abura no ho no, nkraman bɛtaforoo ne mogya, na tuutuufo nso beguaree wɔ hɔ,* na ɛno maa asɛm a Yehowa kae no baa mu.+ 39 Ahab ho nsɛm a aka, nea ɔyɛe nyinaa ne asonse*+ fi* a osii, ne nkurow a ɔkyekyee nyinaa, wɔakyerɛw wɔ Israel ahemfo abakɔsɛm nhoma no mu. 40 Na Ahab ne n’agyanom kɔdae,+ na ne ba Ahasia+ bedii n’ade. 41 Israel hene Ahab ahenni afe a ɛto so anan mu na Asa ba Yehosafat+ bedii Yuda so hene. 42 Yehosafat bedii ade no, na wadi mfe 35, na odii hene mfe 25 wɔ Yerusalem. Ne maame din de Asuba, na na ɔyɛ Silhi babea. 43 Nea ɔhene no papa Asa yɛe no,+ ɛno ara bi na ɔno nso yɛe, wamman amfi ho. Ɔyɛɛ nea ɛteɛ wɔ Yehowa ani so.+ Mmom sorɔnsorɔmmea* no de, ɛkaa hɔ. Ɔman no kɔɔ so bɔɔ afɔre na wɔhyew afɔrebɔde wɔ sorɔnsorɔmmea hɔ.+ 44 Yehosafat ne Israel hene tenaa asomdwoe mu.+ 45 Yehosafat ho nsɛm a aka, ne nnwuma akɛse ne ako a odii no, wɔakyerɛw ne nyinaa wɔ Yuda ahemfo abakɔsɛm nhoma no mu. 46 Tuutuufo mmarima+ a ne papa Asa bere so wɔkaa asɔrefi hɔ nso, otuu wɔn ase fii asaase no so.+ 47 Saa bere no, na ɔhene biara nni Edom;+ amrado na na odi hene.+ 48 Yehosafat yeyɛɛ Tarsis ahyɛn* a anka ɔde bɛkɔ Ofir akɔfa sika kɔkɔɔ,+ nanso antumi ankɔ efisɛ ahyɛn no sɛee wɔ Esion-Geber.+ 49 Ɛnna Ahab ba Ahasia ka kyerɛɛ Yehosafat sɛ: “Ma me nkoa mmɛka wo nkoa ho wɔ ahyɛn no mu,” nanso Yehosafat ampene. 50 Na Yehosafat ne n’agyanom kɔdae,+ na wosiee no kaa n’agyanom ho wɔ ne nana Dawid Kurow mu, na ne ba Yehoram+ bedii n’ade. 51 Yuda hene Yehosafat ahenni afe a ɛto so 17 mu no, Ahab ba Ahasia+ bedii Israel so hene wɔ Samaria, na odii Israel so mfe abien. 52 Ɔyɛɛ Yehowa ani so bɔne, na nea ne papa+ ne ne maame yɛe no,+ ɛno bi na ɔyɛe; nea Nebat ba Yeroboam a ɔmaa Israel yɛɛ bɔne no yɛe no, ɛno ara bi na ɔyɛe.+ 53 Ɔtoaa so som Baal,+ na ɔkotow no, na ɔkɔɔ so hyɛɛ Yehowa, Israel Nyankopɔn abufuw+ sɛnea ne papa yɛe no.\n^ Anaa “bepiapia.”\n^ Anaa “ɔbɔfo.”\n^ Nt., “ne paanoo.”\n^ Anaa “tow n’agyan a n’ani nna.”\n^ Nt., “nsraban yi mu.”\n^ Ebetumi nso akyerɛ, “baabi a tuutuufo guare no, ɛhɔ na nkraman bɛtaforoo ne mogya.”\n1 Ahene 22


Aso Jehovah Adasefo Yɛ Zionfo? | FAQ\nKENKAN WƆ Afrikaans Albanian Amharic Arabic Armenian Armenian (West) Assamese Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bengali Bicol Bislama Boulou Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chuvash Croatian Czech Damara Dangme Danish Digor Drehu Dutch Edo Efik English (Borɔfo) Esan Estonian Ewe (Awona) Faroese Finnish French Ga (Nkran Kasa) Galician German Greek Haitian Creole Hausa Hiligaynon Hungarian Ibanag Icelandic Igbo Indonesian Isoko Italian Itsekiri Japanese Kabiye Kabyle Kannada Kinyarwanda Kirundi Kisi Kongo Korean Krio Kwanyama Latvian Lingala Lithuanian Low German Macedonian Malagasy Malay Malayalam Mam Mapudungun Mauritian Creole Maya Mende Mfantse Myanmar Nahuatl (Central) Nahuatl (Huasteca) Ndebele Ngangela Norwegian Nzema Oromo Ossetian Persian Polish Portuguese Portuguese (Portugal) Punjabi Rarotongan Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Solomon Islands Pidgin Spanish Sunda Swahili Swati Swedish Tagalog Tahitian Tajiki Tankarana Tarascan Tatar Telugu Tetun Dili Tigrinya Tiv Tlapanec Tok Pisin Totonac Tsonga Turkish Tzeltal Tzotzil Ukrainian Urhobo Valencian Venda Vezo Vietnamese Wallisian Welsh Xhosa Yoruba (Alata) Zapotec (Isthmus) Zulu\nAso Jehovah Adasefo Yɛ Zionfo?\nOho, wɔnnyɛ Zionfo. Jehovah Adasefo yɛ Christianfo a wɔdze hɔn gyedzi ahorow gyina Kyerɛwnsɛm no do. Aber a nyamesom ekuw ahorow bi kyerɛkyerɛ dɛ Jewfo a wɔroboaboa hɔn ano wɔ Palestine no fa Kyerɛwnsɛm mu nkɔnhyɛ ho no, Jehovah Adasefo nngye nsusũi yi nnto mu. Jehovah Adasefo nngye nndzi dɛ wɔahyɛ dɛm amanyɛkuw pɔtsẽe yi ho nkɔm wɔ Kyerɛwnsɛm no mu. Nokwasɛm nye yi, Kyerɛwnsɛm no nnkã nyimpa aban, ebusuakuw anaa nkorɔfo bi ho asɛm dɛ woye sen afofor. Jehovah Adasefo hɔn magazine a wɔato dzin Ɔweɔn-Aban no akã no kofee dɛ: “Yennyi Kyerɛwnsɛm mu ngyinado biara a ɔfoa Zion amanyɛkuw no do.”\nEncyclopædia Britannica no kyerɛkyerɛ Zionsom mu dɛ ɔyɛ “Jewfo amanyɛkuw bi a no botae nye dɛ ɔbɛhyehyɛ na wɔaaboa Jewfo ahenkurow a ɔwɔ Palestine no.” N’ase fi nyamesom nye amanyɛsɛm mu. Jehovah Adasefo mmbɔ Zionsom ho dawur dɛ nyamesom nkyerɛkyerɛ a wɔgye to mu, na wonngyina ɔfã biara wɔ Zionfo amansɛm mu.\nJehovah Adasefo ahyehyɛdze no yɛ nyamesom ahyehyɛdze nkotoo, na ɔnntaa amanyɛkuw biara ekyir, a Zionsom so kã ho. Wɔayɛ ɔfã biara a Jehovah Adasefo nngyina wɔ amansɛm mu no ho kyerɛwtohɔ pefee, na wɔ aman ahorow bi do no, Adasefo no afa ɔsoɛrtsia akɛse mu mbom sen dɛ wobegyina ɔfã bi. Yɛgye dzi paa dɛ Nyankopɔn no sor Ahendzi no nkotsẽe na obotum dze asomdwee a ɔtsena hɔ daa abrɛ asaase yi; nyimpa aban anaa amanyɛkuw biara nnkotum edzi iyi ho dwuma.\nƆmmfa ho beebi a Jehovah Adasefo tse biara no, hɔn som mu gyedzi ahorow no mu ngyinadosɛm tsitsir nye dɛ wɔbɛyɛ setsie ama aban ahorow no mbra ahorow no. Wɔnntsew etũa nntsia aban no tumdzi ahorow no, na wɔmmfa hɔnho nnhyɛ basabasayɛ anaa akodzi biara mu.\nAso Jehovah Adasefo Tsia Ɔsom Afofor?


Asomdwoe afɔre (1-17)\nMunnni srade anaa mogya (17)\n3 “‘Sɛ ɔpɛ sɛ ɔbɔ asomdwoe afɔre,+ na sɛ nantwi na ɔde reba a, onini oo, ɔbere oo, nea ɔte apɔw na ɔmfa mmra Yehowa anim. 2 Ɔmfa ne nsa nto aboa no apampam, na wonkum no wɔ ahyiae ntamadan no kwan ano, na Aaron mma a wɔyɛ asɔfo no mfa mogya no mpete afɔremuka no so nhyia. 3 Aboa a ɔde bɛbɔ asomdwoe afɔre no, onyi n’afã a edidi so yi mfa nyɛ afɔre a wɔde ogya hyew ma Yehowa:+ srade+ a ɛkata n’ayamde ho, nsono no ho srade nyinaa, 4 ne asaabo abien no ne ɛho srade a ɛbɛn n’asen no. Onyi mmerɛbo no ho srade nka asaabo no ho.+ 5 Ma Aaron mma no nhyew wɔ afɔremuka no so nka ɔhyew afɔre a aka no ho. Wɔnhyew wɔ ogya no so.+ Ɛyɛ afɔre huamhuam* a wɔde ogya hyew ma Yehowa.+ 6 “‘Sɛ ɔpɛ sɛ ɔde oguan bɔ asomdwoe afɔre ma Yehowa a, onini oo, ɔbere oo, ɔmfa nea ɔte apɔw mmra.+ 7 Sɛ ɔde odwennini kumaa rebɛbɔ afɔre a, ɔmfa mmra Yehowa anim. 8 Ɔmfa ne nsa nto aboa no apampam, na wonkum no wɔ ahyiae ntamadan no anim. Aaron mma no mfa mogya no mpete afɔremuka no so nhyia. 9 Ɔmfa aboa a ɔde rebɔ asomdwoe afɔre no srade nyɛ afɔre a wɔde ogya hyew ma Yehowa.+ Onyi ne dua a adɔ srade no nyinaa, srade a ɛkata n’ayamde ho, nsono no ho srade nyinaa, 10 ne asaabo abien no ne ɛho srade a ɛbɛn n’asen no. Onyi mmerɛbo no ho srade nka asaabo no ho.+ 11 Ɔsɔfo no nhyew wɔ afɔremuka no so. Eyi yɛ aduan,* afɔre a wɔde ogya hyew ma Yehowa.+ 12 “‘Sɛ apɔnkye na ɔde rebɛbɔ afɔre a, ɔmfa mmra Yehowa anim. 13 Ɔmfa ne nsa nto aboa no apampam, na wonkum no wɔ ahyiae ntamadan no anim, na Aaron mma no mfa mogya no mpete afɔremuka no so nhyia. 14 Ɔfã a ɔde bɛyɛ afɔre a wɔde ogya hyew ma Yehowa no ne srade a ɛkata n’ayamde ho, nsono no ho srade nyinaa,+ 15 ne asaabo abien no ne ɛho srade a ɛbɛn n’asen no. Onyi mmerɛbo no ho srade nka asaabo no ho. 16 Ɔsɔfo no nhyew wɔ afɔremuka no so. Eyi yɛ aduan,* afɔre huamhuam* a wɔde ogya hyew. Srade no nyinaa yɛ Yehowa dea.+ 17 “‘Momma eyi nyɛ ahyɛde a mubedi so daa wɔ mo awo ntoatoaso nyinaa mu wɔ baabi a mobɛtena biara: Munnni srade anaa mogya+ biara.’”\n^ Nt., “paanoo,” kyerɛ sɛ, asomdwoe afɔre no fã a ɛyɛ Onyankopɔn dea.


3 Mose 1 ASCB – レビ記 1 JCB | Biblica\n3 Mose 1 ASCB – レビ記 1 JCB\n1Afei, Awurade kasa firii Ahyiaeɛ Ntomadan no mu kyerɛɛ Mose sɛ, 2“Kyerɛ Israelfoɔ no sɛ, ‘sɛ morebɔ Awurade afɔdeɛ a, momfa mo anantwie ne mo nnwan no bi na mommɔ saa afɔdeɛ no.\n3“ ‘Sɛ mo afɔrebɔdeɛ a mode rebɛbɔ ɔhyeɛ afɔdeɛ no yɛ nantwie a ɔfiri mo nantwibuo mu a, momfa nantwie a ɔnnii dɛm na mommɔ saa afɔdeɛ no sɛdeɛ ɛbɛsɔ Awurade ani. Fa aboa no kɔ Ahyiaeɛ Ntomadan no ɛpono ano na ɛhɔ na asɔfoɔ no bɛgye wʼayɛyɛdeɛ a wode rebrɛ Awurade no. 4Ɛsɛ sɛ onipa a ɔde aboa no reba no de ne nsa gu aboa no tiri so sɛ mpatadeɛ ma afɔrebɔni no. Onyankopɔn bɛpɛ aboa no wuo sene sɛ afɔrebɔni a ɔde saa aboa no bɛba no bɛwu sɛ ne bɔne so akatua. 5Afɔrebɔni no bɛkum aboa no wɔ hɔ wɔ Awurade anim. Na Aaron mmammarima asɔfoɔ no asɔ aboa no mogya de akyerɛ Awurade. Na wɔde mogya no apete afɔrebukyia a ɛsi Ahyiaeɛ Ntomadan no kwan no ano no ne ɛho nyinaa. 6Afei, asɔfoɔ no bɛpa aboa no ho nhoma na wɔabobɔ. 7Na ɔsɔfoɔ Aaron mmammarima no bɛsɔ ogya wɔ afɔrebukyia no so. 8Na wɔde aboa no afaafa bi ne ne ti ne ne sradeɛ agu nnyensin no so. 9Wɔnhohoro nʼayamdeɛ ne ne nan ho na asɔfoɔ no nhye no wɔ afɔrebukyia no so na ayɛ ɔhyeɛ afɔdeɛ a ɛsɔ Awurade ani.\n10“ ‘Sɛ aboa a wɔde no rebɔ ɔhyeɛ afɔdeɛ no yɛ odwan anaa abirekyie a, ɛsɛ sɛ ɔyɛ onini a ne ho nni dɛm biara. 11Onipa a ɔde no baeɛ no bɛkum no Awurade anim wɔ afɔrebukyia no atifi na Aaron mmammarima asɔfoɔ no apete mogya no agu afɔrebukyia no so ne ɛho nyinaa. 12Ɔbɛhyehyɛ ɛnam no na asɔfoɔ no de nʼasinasini no ne botire no ne ne sradeɛ no agu nnyensin a ɛgu afɔrebukyia no so no so. 13Wɔde nsuo bɛhohoro nʼayamdeɛ ne ne nan no ho ansa na asɔfoɔ no ahye no afɔrebukyia no so de ama Awurade; ɛfiri sɛ, ɔhyeɛ afɔdeɛ sɔ Awurade ani.\n14“ ‘Sɛ obi pɛ sɛ ɔde anomaa bɔ ɔhyeɛ afɔdeɛ a, ɔmfa nturukuku anaa mmorɔnoma mma. 15Ɔsɔfoɔ no bɛfa anomaa no de no akɔ afɔrebukyia no so na wate ne ti ahye no, na ne mogya no, ɔbɛsɔne agu afɔrebukyia no nkyɛn. 16Afei, ɔsɔfoɔ no bɛyi ne mene ase, atutu ne ntakra no na wato agu nsõ no mu wɔ afɔrebukyia no apueeɛ fam. 17Afei, ɔbɛtwe nʼatabu mu ama emu ntini no atete asensɛn hɔ. Na ɔsɔfoɔ no ahye no wɔ afɔrebukyia no so na Awurade de anigyeɛ bɛgye saa afɔrebɔ yi.\nASCB : 3 Mose 1


Забур 58 CARS - Nnwom 58 AKCB\nDawid “miktam” dwom.\n1So mo asodifo, ampa ara sɛ, moka asɛm a ɛteɛ ana?\nMubu atɛntrenee wɔ nnipa mu ana?\n2Dabi da! Modwene ntɛnkyew wɔ mo koma mu\nna mo nsa de akakabensɛm ba asase so.\n3Amumɔyɛfo fom kwan fi awo mu;\nwɔyɛ mmaratofo fi awotwaa mu na wodi atoro.\n4Wɔn ano bɔre te sɛ ɔwɔ de,\nɛte sɛ ɔprammiri a wawɛn nʼaso,\n5a ɔnte ntafowayifo dwom,\nna ne dwom dɛdɛ no mpo mfa ne ho.\n6Ao Onyankopɔn, bubu ɛse a egu wɔn anom,\nAwurade, tutu gyata no sebɔmmɔfo no gu!\n7Ma wontwa mu nkɔ sɛ sunsuan;\nsɛ wɔtwe wɔn agyan a, ma wɔn bɛmma no ano nwu.\n8Ma wɔnyɛ sɛ nwaw horɔdɔhorɔdɔ bi a ɔrenan agu wɔ bere a ɔretene no.\nMa wɔnyɛ sɛ ɔba a owu wɔ awoe a onhu owia koraa.\n9Ansa na mo nkuku bɛte nsɔe ano yaw,\nsɛ ɛyɛ amono anaa awo no, wɔbɛpra amumɔyɛfo akɔ.\n10Sɛ wɔtɔ were ma atreneefo a wɔn ani begye,\nna wɔbɛhohoro wɔn anan ho wɔ amumɔyɛfo mogya mu.\n11Afei nnipa bɛka se, “Ampa ara atreneefo kɔ so nya wɔn akatua;\nna ampa ara Onyankopɔn bi wɔ hɔ a obu wiase atɛn.”\nAKCB : Nnwom 58


Nnwom 37 NA-TWI - Ɔdebɔneyɛfo ne ɔtreneeni hyɛbere - Bible Gateway\nNnwom 36Nnwom 38\nNnwom 37 Nkwa Asem (NA-TWI)\n37 Mma wo werɛ nnhow wɔ nnebɔneyɛfo ho; mma w’ani mmmere wɔn a wɔyɛ bɔne. 2 Wɔbɛhyew te sɛ sare a awo. Wobewu te sɛ afifide a atwintwam. 3 Fa wo ho to Awurade so na yɛ papa. Tena asase no so na bɔne amma wo so.


Ná Hiob ho nni asɛm, na na ɔwɔ agyapade (1-5)\nSatan kae sɛ ɛnyɛ adwempa na Hiob de som Onyankopɔn (6-12)\nHiob agyapade sɛee, na ne mma wuwui (13-19)\nHiob ammɔ Onyankopɔn sobo (20-22)\n1 Ɔbarima bi tenaa Us asaase so a wɔfrɛ no Hiob.*+ Ná ɔyɛ onipa a ɔteɛ* a n’abrabɔ di mu,+ osuro Onyankopɔn, na ɔtwe ne ho fi bɔne ho.+ 2 Ɔwoo mma mmarima baason ne mma mmea baasa. 3 Ná ne nyɛmmoa yɛ nguan 7,000, yoma 3,000, anantwi 1,000,* mfurum* 500, ne nkoa bebree paa. Enti ɔbɛyɛɛ onipa titiriw sen nnipa a ɛwɔ Apuei fam nyinaa. 4 Ná ne mma mmarima no biara tow pon wɔ ɔno ara ne fi; obiara wɔ ne da. Sɛ da no du hɔ a, wɔfrɛ wɔn nua mmea baasa no ma wɔne wɔn bedidi nom. 5 Sɛ wɔn nyinaa tow pon na ɛkɔ besi a, Hiob soma ma wɔkɔfrɛ wɔn ba sɛ ɔrebɛtew* wɔn ho. Ná Hiob sɔre anɔpatutuutu bɔ ɔhyew afɔre+ ma wɔn mu biara, efisɛ ɔkae sɛ: “Ebia na me mma no ayɛ bɔne, na wɔadome Onyankopɔn wɔ wɔn koma mu.” Saa na na Hiob yɛ daa.+ 6 Ɛbae sɛ da bi, nokware Nyankopɔn mma*+ no begyinagyinaa Yehowa anim,+ na Satan+ nso fraa wɔn mu bae bi.+ 7 Ɛnna Yehowa bisaa Satan sɛ: “Ɛhe na wufi reba?” Satan buaa Yehowa sɛ: “Mifi asaase so akyinkyinakyinkyin ne ɛso anantenantew na mereba.”+ 8 Ɛnna Yehowa bisaa Satan sɛ: “Woadwen m’akoa Hiob ho* anaa? Obiara nte sɛ ɔno wɔ asaase so. Ɔyɛ onipa a ɔteɛ* a n’abrabɔ di mu,+ osuro Onyankopɔn, na ɔtwe ne ho fi bɔne ho.” 9 Ɛnna Satan buaa Yehowa sɛ: “Wugye di sɛ Hiob suro Onyankopɔn kwa?+ 10 Ɛnyɛ wo na woabɔ ɔno ne ne fi ne nea ɔwɔ nyinaa ho ban ahyia?+ Woahyira ne nsa ano adwuma so,+ na ne nyɛmmoa nso, wɔn ase atrɛw asaase so. 11 Wopɛ a, teɛ wo nsa ka nea ɔwɔ nyinaa, na hwɛ sɛ ɔrennyina w’anim nnome wo anaa.” 12 Ɛnna Yehowa ka kyerɛɛ Satan sɛ: “Hwɛ! Nea ɔwɔ biara hyɛ wo nsa. Ɔno ankasa de, mfa wo nsa nka no!” Enti Satan fii Yehowa anim kɔe.+ 13 Ɛbae sɛ da bi, na Hiob mma mmarima ne ne mma mmea no redidi, na na wɔrenom nsã wɔ wɔn nua panyin no fi.+ 14 Ɛnna obi baa Hiob nkyɛn bɛkae sɛ: “Bere a anantwi no refuntum asaase no a mfurum no redidi wɔ wɔn nkyɛn no, 15 Sabafo bɛtow hyɛɛ wɔn so faa wɔn kɔe, na asomfo no nso, wɔde sekan kunkum wɔn. Me nko ara na matumi aguan afi mu aba sɛ merebɛka akyerɛ wo.” 16 Bere a ogu so rekasa no, obi foforo bae bɛkae sɛ: “Onyankopɔn gya* fi soro abɛtɔ nguan no mu ahyew wɔne asomfo no nyinaa! Me nko ara na matumi aguan afi mu aba sɛ merebɛka akyerɛ wo.” 17 Bere a ɔno nso gu so rekasa no, obi foforo nso bae bɛkae sɛ: “Kaldeafo+ akyɛ wɔn mu akuw abiɛsa abɛtow ahyɛ yoma no so afa wɔn kɔ, na asomfo no nso, wɔde sekan akunkum wɔn. Me nko ara na matumi aguan afi mu aba sɛ merebɛka akyerɛ wo.” 18 Bere a ɔno nso gu so rekasa no, obi foforo nso san bae bɛkae sɛ: “Ná wo mma mmarima ne wo mma mmea no redidi, na na wɔrenom nsã wɔ wɔn nua panyin no fi. 19 Prɛko pɛ, mframa kɛse bi bɔ fii sare so bɛbɔɔ ofi no ntwea anan no, na edwiriw guu wo mma no so kunkum wɔn. Me nko ara na matumi aguan afi mu aba sɛ merebɛka akyerɛ wo.” 20 Ɛnna Hiob sɔree, na osuan n’ataade mu, na otwitwaa ne ti nwi. Afei ɔbɔɔ ne mu ase, na ɔde n’anim butuw fam, 21 na ɔkae sɛ: “Adagyaw* na mede fi me maame yam bae,Na adagyaw na mɛsan de akɔ.+ Yehowa na ɔde mae,+ Yehowa na wagye. Ayeyi nka Yehowa din daa.” 22 Eyi nyinaa mu no, Hiob anyɛ bɔne, na wammɔ Onyankopɔn sobo sɛ wayɛ ade bɔne.*\n^ Ebetumi akyerɛ, “Nea Wɔtan No.”\n^ Anaa “onipa a ne ho nni asɛm.”\n^ Nt., “anantwi mpamho 500.”\n^ Anaa “ɔrebedwira.”\n^ Anaa “Kwaterekwa.”\n^ Anaa “wanka sɛ Onyankopɔn ayɛ biribi a enye.”


ኢያሱ 24 NASV – Yosua 24 ASCB | Biblica\nኢያሱ 24 NASV – Yosua 24 ASCB\nWɔti Awurade Apam No Mu\n1Na Yosua frɛɛ Israelfoɔ nyinaa, wɔn mpanimfoɔ, ntuanofoɔ, atemmufoɔ ne adwumayɛfoɔ kɔɔ Sekem. Na wɔn nyinaa baa Onyankopɔn anim.\n2Yosua ka kyerɛɛ wɔn sɛ, “Sɛdeɛ Awurade, Israel Onyankopɔn seɛ nie: Mo tete agyanom, Tera a ɔyɛ Abraham agya ne Nahor tenaa Asubɔnten Eufrate agya nohoa na wɔsomm anyame foforɔ. 3Nanso, mefaa mo agya Abraham firii asase a ɛda Eufrate agya hɔ de no baa Kanaan asase so. Mefaa ne ba Isak so maa nʼasefoɔ dɔɔso. 4Mede Yakob ne Esau maa Isak. Mede Seir bepɔman no maa Esau, ɛnna Yakob ne ne mma siane kɔɔ Misraim.\n5“Na mesomaa Mose ne Aaron, na mede ɔyaredɔm a ɛyɛ hu baa Misraimfoɔ no so na akyire yi, meyii mo firii hɔ ma monyaa ahofadie. 6Ɛberɛ a mo agyanom duruu Ɛpo Kɔkɔɔ ho no, Misraimfoɔ no de wɔn nteaseɛnam ne wɔn apɔnkɔkafoɔ taa wɔn. 7Mosu frɛɛ Awurade no, mede esum bɛtoo mo ne Misraimfoɔ no ntam, memaa Ɛpo no bu faa wɔn so kataa wɔn so. Mo ankasa mode mo ani hunuu deɛ meyɛeɛ. Afei motenaa ɛserɛ so mfeɛ bebree.\n8“Mede mo baa Amorifoɔ asase so wɔ Yordan apueeɛ fam. Wɔne mo koeɛ, nanso memaa modii wɔn so nkonim na mofaa wɔn asase. 9Na Moabhene Sipor babarima Balak hyɛɛ aseɛ ko tiaa Israel. Ɔka kyerɛɛ Beor babarima Balaam sɛ ɔnnome mo. 10Nanso, mantie no, na mmom mema ɔhyiraa mo, na megyee mo firii Balak nsam.\n11“Na motwaa Asubɔnten Yordan baa Yeriko no, Yeriko mmarima ko tiaa mo. Na nkurɔfoɔ pii nso ko tiaa mo a Amorifoɔ, Perisifoɔ, Kanaanfoɔ, Hetifoɔ, Girgasifoɔ, Hewifoɔ ne Yebusifoɔ ka ho. Nanso, mema modii wɔn so nkonim. 12Afei, mesomaa nnowa dii mo anim ma wɔkɔpamoo Amorifoɔ ahemfo baanu no. Ɛnyɛ mo akofena anaa mo agyan na ɛma modii nkonim. 13Memaa mo asase a ɛnyɛ mo na modii ho dwuma, maa mo nkuropɔn a ɛnyɛ mo na mokyekyereeɛ, nkuropɔn a mote mu seesei no. Memaa mo bobe nturo ne ngo dua mfuo sɛ mobɛnya aduane, a mpo ɛnyɛ mo na moduaeɛ.\n14“Enti, monni Awurade ni, na momfa mo akoma nyinaa nsom no. Monto ahoni a mo agyanom somee no wɔ ɛberɛ a na wɔte Asubɔnten Eufrate agya ne Misraim no nyinaa ngu korakora. Monsom Awurade nko ara. 15Sɛ nso mompɛ sɛ mosom Awurade a, ɛnnɛ yi ara, monkyerɛ deɛ mobɛsom no. Anyame a mo agyanom somm wɔn wɔ ɛberɛ a na wɔwɔ Eufrate agya no na mopɛ? Anaa Amorifoɔ a mote wɔn asase so seesei no anyame? Na me ne me fie deɛ, yɛbɛsom Awurade.”\n16Na ɔman no buaa sɛ, “Yɛrempa Awurade akyi nkɔsom anyame foforɔ. 17Ɛfiri sɛ, Awurade, yɛn Onyankopɔn na ɔgyee yɛn ne yɛn agyanom firii nkoasom mu wɔ Misraim. Ɔyɛɛ anwanwadeɛ akɛseɛ wɔ yɛn anim. Na yɛfaa ɛserɛ so wɔ yɛn atamfoɔ mu no, ɔbɔɔ yɛn ho ban. 18Ɛyɛ Awurade na ɔpamoo Amorifoɔ ne aman foforɔ a na wɔte asase yi so no. Enti yɛn nso, yɛbɛsom Awurade, ɛfiri sɛ, ɔno nko ne yɛn Onyankopɔn.”\n19Na Yosua ka kyerɛɛ nnipa no sɛ, “Morentumi nsom Awurade, ɛfiri sɛ, ɔyɛ kronkron ne ninkunfoɔ Onyankopɔn. Ɔremfa mo atuateɛ ne mo bɔne nkyɛ mo. 20Sɛ mopa Awurade akyi na mosom anyame foforɔ a, ɔbɛdane atia mo, asɛe mo a ɛmfa ho sɛ ɔne mo adi no yie.”\n21Nnipa no buaa Yosua sɛ, “Dabi, yɛasi yɛn adwene pi sɛ yɛbɛsom Awurade.”\n22Yosua nso kaa sɛ, “Mobɛbu saa gyinaeɛ yi ho akonta. Moaka sɛ mobɛsom Awurade.”\nWɔbuaeɛ sɛ, “Aane, yɛbɛbu ho akonta.”\n23Yosua kaa sɛ, “Ɛyɛ, monsɛe ahoni a mowɔ nyinaa na momfa mo akoma nto Awurade, Israel Onyankopɔn so.”\n24Nnipa no ka kyerɛɛ Yosua sɛ, “Yɛbɛsom Awurade, yɛn Onyankopɔn. Yɛbɛyɛ ɔsetie ama ɔno nko ara.”\n25Enti, Yosua ne nnipa no yɛɛ apam saa ɛda no wɔ Sekem, de wɔn hyɛɛ nhyehyɛeɛ a emu yɛ den na ɛbɛtena hɔ daa wɔ wɔne Awurade ntam. 26Yosua twerɛɛ yeinom nyinaa guu Onyankopɔn Mmara Nwoma no mu. Ɔfaa ɔbotan kɛseɛ bi pire kɔtoo odum dua bi a ɛbɛn Awurade ntomadan no ase sɛ nkaeɛ adeɛ.\n27Yosua ka kyerɛɛ nnipa no sɛ, “Saa ɔbotan yi ate biribiara a Awurade aka akyerɛ yɛn no. Sɛ moanni mo Onyankopɔn nokorɛ a, ɛbɛyɛ adansedeɛ atia mo.”\n28Afei, Yosua gyaa nnipa no kwan maa obiara kɔɔ nʼagyapadeɛ so.\n29Asɛm yi akyi, ankyɛre na Nun babarima Yosua, Awurade ɔsomfoɔ wuiɛ. Ɔdii mfirinhyia ɔha ne edu. 30Wɔsiee no wɔ nʼagyapadeɛ asase so wɔ Timnat-Sera a ɛwɔ Efraim bepɔ asase so, wɔ Gaas Bepɔ atifi fam.\n31Na Israel somm Awurade wɔ Yosua, ne mpanimfoɔ a wɔanyinyini sene noɔ a wɔhunuu deɛ Awurade yɛ maa Israel wɔn nkwa nna nyinaa mu.\n32Na Yosef nnompe a Israelfoɔ de firi Misraim baeɛ no, wɔsiee wɔ Sekem wɔ asasetam bi a Yakob tɔɔ no dwetɛ mpɔ ɔha firii Hamor mmammarima nkyɛn no so. Na saa asase yi wɔ Efraim ne Manase mmusuakuo a wɔyɛ Yosef asefoɔ asase kyɛfa a wɔde maa wɔn no so.\n33Aaron babarima Eleasa nso wuiɛ. Wɔsiee no wɔ Efraim bepɔ asase no so wɔ Gibea kuro no a na wɔde ama ne babarima Pinehas no mu.\nASCB : Yosua 24


Nserahwɛfo Nye Nserahwɛ: Jehovah Adasefo Edwumayɛbea A Ɔwɔ Cameroon\nEdwumayɛbea Nye Nserahwɛ Ho Nsɛm\nYɛdze enyigye to nsa frɛ wo dɛ bra bɔhwɛ hɛn edwumayɛbea nye tsintsimbea ahorow. Hwehwɛ mbea a wɔwowɔ nye mber a ibotum dze abɛsera hɔ.\nCoronavirus (COVID-19) Ho Nkaabɔ: Wɔ aman ahorow pii mu no, yeetwa nserahwɛ a ɔkɔ do wɔ hɛn edwumayɛbea nkorbata ahorow mu no mu. Sɛ epɛ iyi ho nsɛm pii a, yɛserɛ wo bisa edwumayɛbea nkorbata a epɛ dɛ ekɔ nserahwɛ wɔ hɔ no.\nKyerɛ Bea a Erohwehwɛ Albania Angola Argentina Armenia Australia Belgium Benin Bolivia Brazil Britain Bulgaria Burundi Cameroon Canada Central African Republic Chile Colombia Congo (Kinshasa) Côte d’Ivoire Croatia Cuba Denmark Dominican Republic Ecuador Ethiopia Fiji Finland France Georgia Germany Ghana Greece Guam Haiti Hong Kong Hungary India Indonesia Israel Italy Japan Kazakhstan Kenya Korea Kyrgyzstan Liberia Madagascar Malawi Malta Mexico Moldova Mozambique Myanmar Netherlands New Caledonia Nigeria North Macedonia Papua New Guinea Paraguay Peru Philippines Poland Portugal Romania Rwanda Senegal Serbia Slovakia Slovenia Solomon Islands South Africa Spain Sri Lanka Suriname Tahiti Taiwan Thailand Trinidad and Tobago Uganda Ukraine United States Venezuela Zambia Zimbabwe\nNserahwɛ Ho Nhyehyɛɛ\nAso ɔsɛ dɛ idzi kan kã kyerɛ hɛn ansaana aba nserahwɛ? Nyew. Sɛ nyimpa a wɔreba nserahwɛ no dɔɔ sõ o, wɔnndɔɔ sõ o, yɛserɛ dɛ hom ndzi kan mbɔ hɛn amandzɛɛ ansaana hom aba nserahwɛ. Iyi remma ahokyer mmba ha osian nyimpadɔm a wɔbɛba ebegu ha no ntsi, na woara so w’enyiwa aagye wɔ wo nserahwɛ no mu. Dzi kan bɔ hɛn amandzɛɛ aber a wɔaka dapɛn kor anaa dza ɔbor dɛm ma aaba nserahwɛ no. Sɛ da a edze bɛba nserahwɛ no yɛ dapɔnda a, ɔnodze yɛhyɛ wo nkuran dɛ kã kyerɛ hɛn ntsɛm koraa ana ber no aasõ.\nSɛ enndzi kan ammbɔ hɛn amandzɛɛ na sɛ eba a, ana ibotum akɔ nserahwɛ no? Sɛ enndzi kan ammbɔ hɛn amandzɛɛ na sɛ eba a, ɔbɛyɛ dzen dɛ yɛnye wo bɔkɔ nserahwɛ no. Beebi a yɛgye ahɔho no nnsõ ahen biara, ntsi wɔ da kor biara no, yɛwɔ nyimpa dodow bi a yebotum nye hɔn akɔ nserahwɛ.\nEbɛn aber na ɔsɛ dɛ edu ha? Sɛ ibotum ahyɛ aprɔwbɔ no ase wɔ ber ano a, yɛserɛ dɛ bɔ mbɔdzen du ha annyɛ yie koraa no minitsi 10 ansaana ber a ekãa dɛ edze bɛba no asõ.\nEbɛyɛ dɛn abɔ hɛn amandzɛɛ dɛ ereba nserahwɛ? Klek ɔfã a wɔato dzin “Mepɛ Dɛ Meyɛ Nserahwɛ Ho Nhyehyɛɛ” no do.\nSɛ eyɛ nhyehyɛɛ no wie a, ibotum asesa no anaadɛ etwa mu a? Nyew. Klek ɔfã a wɔato dzin “Mepɛ Dɛ Mesesa Me Nserahwɛ Ho Nhyehyɛɛ” no do.\nDa a nkyɛ epɛ dɛ eba nserahwɛ no, sɛ kwan no nyinara ayɛ mã so ɛ? Ofi ber to ber no, ɔyɛ a san hwɛ. Sɛ binom sesa hɔn nserahwɛ ho nhyehyɛɛ anaa wotwa mu a, kwan tum bɛda hɔ.\nMepɛ Dɛ Meyɛ Nserahwɛ Ho Nhyehyɛɛ\nMepɛ Dɛ Mesesa Me Nserahwɛ Ho Nhyehyɛɛ\nDza Wɔyɛ Tsitsir\nWɔhwɛ Jehovah Adasefo bɔbor 50,000 a wɔwɔ Cameroon, Gabon nye Equatorial Guinea hɔn dwumadzi ahorow do. Wɔdze nwoma nye dza ɔkã ho mona Africa aman ahorow enum.\nTwe Nserahwɛ Nwomaba No Bi\nFa mona Fa mona Edwumayɛbea Ahorow Nye Nserahwɛ: Cameroon\nEdwumayɛbea Ahorow Nye Nserahwɛ: Cameroon


Luka Asɛmpa 10:1-42\nYesu somaa asuafo 70 no (1-12)\nNkurow a wɔansakra no nnue (13-16)\nAsuafo 70 no san bae (17-20)\nYesu yii n’Agya ayɛ sɛ wadom ahobrɛasefo (21-24)\nSamariani mmɔborɔhunufo ho mfatoho no (25-37)\nYesu kɔsraa Marta ne Maria (38-42)\n10 Eyinom akyi no, Awurade paw asuafo 70 foforo, na ɔsomaa wɔn baanu baanu+ dii n’anim kɔɔ kurow biara ne baabiara a na ɔno ankasa rebɛkɔ no. 2 Ɛnna ɔka kyerɛɛ wɔn sɛ: “Nea ɛwom ne sɛ, afuw no mu nnɔbae a ɛsɛ sɛ wotwa no dɔɔso, nanso adwumayɛfo no sua. Enti monsrɛ afuw Wura no, na ɔnsoma adwumayɛfo mmetwa ne nnɔbae no bi.+ 3 Monkɔ! Hwɛ! meresoma mo sɛ nguan mma akɔ mpataku mu.+ 4 Mommfa sika kotoku, anaa aduan bɔtɔ, anaa mpaboa,+ na munnkyia obiara* wɔ kwan so. 5 Baabiara a mubewura ofi bi mu no, munni kan nka sɛ, ‘Asomdwoe mmra ofi yi so.’+ 6 Sɛ obi a ɔmpɛ asomdwoe wɔ hɔ a, mo asomdwoe bɛsan aba mo so. Na sɛ obi a ɔpɛ asomdwoe* wɔ hɔ a, mo asomdwoe bɛtena no so. 7 Enti montena saa ofi no mu,+ na nea wɔde bɛma mo no, munni na monnom,+ efisɛ odwumayɛni akatua sɛ no.+ Munntu mmfi ofie baako mu nnkɔ ofie foforo mu. 8 “Afei nso, kurow biara a mubewura mu no, sɛ wogye mo a, munni nea wɔde besi mo anim biara; 9 monsa emu ayarefo yare, na monka nkyerɛ wɔn sɛ: ‘Onyankopɔn Ahenni no abɛn mo.’+ 10 Nanso kurow biara a mubewura mu no, sɛ wɔannye mo a, mumpue nkɔ n’abɔnten so, na monka sɛ: 11 ‘Mo kurow yi mu mfuturu a eguu yɛn nan ho mpo, yɛporoporow gu mo so.+ Nanso, munhu sɛ Onyankopɔn Ahenni no abɛn.’ 12 Mereka akyerɛ mo sɛ, saa da no, nea ɛbɛto saa kurow no, ɛbɛkyɛn Sodom.+ 13 “Korasin, due! Betsaida, due! Efisɛ anwonwade a ɛkɔɔ so wɔ mo mu no, sɛ ɛkɔɔ so wɔ Tiro ne Sidon a, anka wɔasakra afurafura awerɛhow ntama* atenatena nsõ mu dedaadaw.+ 14 Enti nea ɛbɛto mo atemmu mu no, ɛbɛkyɛn Tiro ne Sidon. 15 Na wo Kapernaum, wɔbɛma wo so akɔ soro anaa? Ɔdamoa* mu na wubesian akɔ! 16 “Nea otie mo no, otie me.+ Na nea ontie mo no, ontie me nso. Afei nso, nea ontie me no, ontie Nea ɔsomaa me no nso.”+ 17 Na 70 no de anigye san bae bɛkae sɛ: “Awurade, wo din+ a yɛde yɛ adwuma nti, ahonhommɔne mpo brɛ wɔn ho ase ma yɛn.” 18 Ɛnna ɔka kyerɛɛ wɔn sɛ: “Mahu sɛ Satan fi soro abɛhwe fam+ te sɛ anyinam. 19 Hwɛ! mama mo tumi a mode betiatia awɔ ne nkekantwɛre so, ne nea mode bedi ɔtamfo no tumi nyinaa so,+ na biribiara rentumi nyɛ mo. 20 Nanso munnni ahurusi sɛ ahonhom brɛ wɔn ho ase ma mo, na mmom munni ahurusi efisɛ wɔakyerɛw mo din wɔ soro.”+ 21 Saa bere no ara, honhom kronkron hyɛɛ Yesu ma, na n’ani gyei papaapa, na ɔkae sɛ: “Agya, ɔsoro ne asaase Wura, miyi wo ayɛ wɔ baguam, efisɛ wode eyinom asie anyansafo ne animdefo+ fee, na woayi no adi akyerɛ mmofra nkumaa. O Agya, ɛyɛ ampa, efisɛ eyi ne ɔkwan a ɛsɔ w’ani.+ 22 M’Agya de nneɛma nyinaa ahyɛ me nsa. Obiara nnim onipa ko a Ɔba no yɛ, gye Agya no, na obiara nnim onipa ko a Agya no yɛ, gye Ɔba no,+ ne nea Ɔba no pɛ sɛ ɔda Agya no adi kyerɛ no no.”+ 23 Afei ɔdan ne ho kyerɛɛ n’asuafo no nko ara, na ɔka kyerɛɛ wɔn sɛ: “Anigye ne ani a ehu nneɛma a seesei muhu yi.+ 24 Na mereka akyerɛ mo sɛ, ná adiyifo ne ahemfo bebree pɛ sɛ wohu nneɛma a seesei muhu yi, nanso wɔanhu;+ ná wɔpɛ sɛ wɔte nsɛm a mote yi, nanso wɔante.” 25 Na, hwɛ! ɔbarima bi a onim Mmara no sɔree sɛ ɔresɔ Yesu ahwɛ, na obisaa no sɛ: “Ɔkyerɛkyerɛfo, dɛn na meyɛ a menya daa nkwa?”+ 26 Yesu bisaa no sɛ: “Dɛn na wɔakyerɛw wɔ Mmara no mu? Bere a wokenkanee no, wotee ase dɛn?” 27 Obuae sɛ: “‘Ɛsɛ sɛ wode wo koma nyinaa ne wo kra* nyinaa ne w’ahoɔden nyinaa ne w’adwene nyinaa dɔ Yehowa* wo Nyankopɔn,’+ na ‘wodɔ wo yɔnko sɛ wo ho.’”+ 28 Yesu ka kyerɛɛ no sɛ: “Woabua no yiye; kɔ so yɛ eyi na wubenya nkwa.”+ 29 Nanso, ná ɔbarima no pɛ sɛ obu ne ho bem,+ enti obisaa Yesu sɛ: “Hena paa ne me yɔnko?” 30 Yesu buae sɛ: “Ná ɔbarima bi fi Yerusalem resian akɔ Yeriko, na ɔkɔtɔɔ akorɔmfo werɛmfo mu. Wɔworɔw ne ho ntaade bobɔɔ no, na wogyaw no hɔ kɔe a na ɔreyɛ awu. 31 Na ɛbae sɛ ɔsɔfo bi sian betwaa mu wɔ saa kwan no so, nanso bere a ohuu ɔbarima a ɔreyɛ awu no, ɔkɔfaa baabi foforo koraa. 32 Na Lewini bi nso bɛfaa hɔ, na bere a ohuu ɔbarima no, ɔno nso faa baabi foforo koraa. 33 Afei Samariani+ bi a ɔnam kwan no so retu kwan bepuee ɔbarima no so, na bere a ohuu no no, ɔyɛɛ no mmɔbɔ. 34 Enti ɔbɛn no, na ohwiee ngo ne nsã* guu n’akuru no so, na ɔkyekyeree. Afei ɔde no tenaa n’ankasa aboa so, na ɔde no kɔɔ ahɔhodan bi mu kɔhwɛɛ no. 35 Ade kyee no, oyii denare* abien de maa onipa a ɔhwɛ ahɔhodan no so no, na ɔka kyerɛɛ no sɛ: ‘Hwɛ no, na ɛka biara a wobɛbɔ aka ho no, mesan ba a metua ama wo.’ 36 Nnipa baasa yi, wɔn mu hena na wususuw sɛ ɔde ne nneyɛe kyerɛe sɛ ɔyɛ ɔbarima a ɔkɔtɔɔ akorɔmfo werɛmfo mu no yɔnko?”+ 37 Ɔkae sɛ: “Nea ohuu no mmɔbɔ no.”+ Ɛnna Yesu ka kyerɛɛ no sɛ: “Kɔ, na wo nso kɔyɛ saa ara.”+ 38 Bere a wɔnam kwan so rekɔ no, ɔkɔɔ akuraa bi ase. Ɛhɔ na ɔbea bi a wɔfrɛ no Marta+ gyee no kɔɔ ne fi kɔsom no hɔho. 39 Ná saa ɔbea yi wɔ nuabea bi nso a wɔfrɛ no Maria. Na Maria tenaa Awurade nan ase, na Awurade asɛm no ara na na ɔretie. 40 Nanso Marta de, na nnwuma bebree agye n’adwene. Enti ɔbaa Yesu nkyɛn bɛka kyerɛɛ no sɛ: “Awurade, enti me nuabea no agyaw me nko ara ama mereyɛ ade yi, wunhu? Ka kyerɛ no na ɔmmɛboa me.” 41 Ɛnna Awurade ka kyerɛɛ no sɛ: “Marta, Marta, wudwinnwen bebree, na wode nneɛma pii haw wo ho. 42 Nanso nneɛma kakraa bi na ehia, anaa baako pɛ mpo. Maria de, wapaw nea ɛyɛ papa,*+ na obiara rennye mfi ne nsam.”\n^ Anaa “monnyɛ obiara atuu mmfa nnkyia.”\n^ Anaa “asomdwoe nipa.”\n^ Anaa “Hades,” kyerɛ sɛ, adasamma damoa. Hwɛ Nkyerɛkyerɛmu afã hɔ.\n^ Hwɛ Nkh. B14.\n^ Anaa “papa paa.”


Petro Nhoma a Edi Kan 5:1-14\nMonyɛn Onyankopɔn nguankuw no (1-4)\nMommrɛ mo ho ase; monwɛn (5-11)\nMontow mo dadwen ngu Onyankopɔn so (7)\nƆbonsam te sɛ gyata a ɔrebobom (8)\nAwiei nsɛm (12-14)\n5 Enti mpanyimfo a wɔwɔ mo mu no, me a meyɛ ɔpanyin te sɛ wɔn, ne Kristo amanehunu ho dansefo, na mewɔ kyɛfa wɔ anuonyam a wɔrebeyi no adi+ mu no, mitu wɔn fo sɛ: 2 Monyɛn Onyankopɔn nguankuw+ a wɔhyɛ mo nsa no. Munyi mo yam nhwɛ wɔn so* mma Onyankopɔn,+ ɛnyɛ amemenemfe so anaa adifudepɛ nti,+ na mmom momfa anigye nyɛ; 3 monnhyɛ wɔn a wɔyɛ Onyankopɔn agyapade no so,*+ na mmom monyɛ nhwɛso mma nguankuw no nsuasua.+ 4 Na bere a wɔbɛda oguanhwɛfo panyin+ no adi no, mubenya anuonyam abotiri a ɛnsɛe da.+ 5 Saa ara na mo mmerante nso, mommrɛ mo ho ase nhyɛ mpanyimfo no ase.+ Na obiara mmrɛ ne ho ase* mma ne yɔnko,* efisɛ Onyankopɔn ko tia ahantanfo, na ahobrɛasefo de, ɔdom wɔn.+ 6 Enti mommrɛ mo ho ase nhyɛ Otumfo Nyankopɔn* ase na wama mo so bere a ɛsɛ mu,+ 7 na montow mo dadwen* nyinaa ngu no so,+ efisɛ odwen mo ho.+ 8 Mo ani nna hɔ na monwɛn!+ Mo tamfo Bonsam nenam sɛ gyata a ɔrebobom, na ɔrepɛ obi akyere no awe.+ 9 Nanso momfa gyidi nnyina hɔ pintinn ne no nko,+ na munhu sɛ amanehunu koro no ara na mo nuanom* a wɔwɔ wiase nyinaa hyia.+ 10 Na sɛ muhu amane kakra a, adom nyinaa Nyankopɔn a ɔnam Kristo so frɛɛ mo baa ne daa anuonyam mu+ no ankasa bewie mo ntetee. Ɔbɛma mo ase atim,+ ɔbɛma moayɛ den,+ na ɔbɛma moagyina pintinn. 11 Ɔno na tumi wɔ no daa. Amen. 12 Menam onua Silwano*+ a mibu no ɔnokwafo no so akyerɛw mo nsɛm kakra yi. Mede rebɛhyɛ mo nkuran de adi mo adanse turodoo sɛ eyi ne Onyankopɔn adom no ankasa. Ɛno mu na munnyina pintinn. 13 Ɔbea* a ɔwɔ Babilon a wɔapaw no sɛ mo ara no kyia mo, na me ba Marko+ nso kyia mo. 14 Momfa ɔdɔ mfewano nkyiakyia mo ho. Asomdwoe nka mo a mowɔ Kristo mu nyinaa.\n^ Anaa “nyɛ wɔn so ahwɛfo.”\n^ Anaa “munnni wɔn a wɔyɛ Onyankopɔn agyapade no so bakoma.”\n^ Anaa “mfa ahobrɛase mmɔ n’asen.”\n^ Anaa “obiara nnya ahobrɛase adwene mma ne yɔnko.”\n^ Nt., “Onyankopɔn tumi nsa.”\n^ Anaa “haw; adwinnwen.”\n^ Anaa “anuanom nkabom.”\n^ Ebetumi aba sɛ “ɔbea” a wɔaka ne ho asɛm wɔ ha no yɛ asafo bi.


Nyinsɛnyigu—Nea Bible Aka\nƆbaa nyansafo tie n’ahonim\nAfe biara, nkurɔfo boapa yi nyinsɛn ɔpepem pii gu. Nkwadaa a woyi wɔn gu no, wɔn dodow boro aman pii so nnipa.\nObi pɛ a na oyi nyinsɛn gu anaasɛ ɛyɛ bɔne?\nNneɛma pii na ɛma mmaa yi nyinsɛn gu. Ebi fi sikasɛm anaa ɔbaa ne barima no ntam nsɛmnsɛm. Ebi nso wɔ hɔ a, ɔbaa no pɛ sɛ onya kwan toa ne sukuu so, ɔyɛ n’adwuma, anaa ɔmpɛ sɛ ɔbɛyɛ baatankoro. Nanso ebinom bu nyinsɛnyigu sɛ ɛyɛ bɔne. Wɔn adwene ne sɛ, ɔpemfo yi nyinsɛn gu a, ɛkyerɛ sɛ asɛde a ɔwɔ sɛ ɔhwɛ akwadaa no so bɔ ne ho ban no, wapia ato nkyɛn.\nOnyankopɔn bu nkwa sɛ ade kronkron, ɛnkanka nnipa nkwa. (Genesis 9:6; Dwom 36:9) Nkwadaa a wɔhyɛ yafunum nso, wɔn nkwa yɛ kronkron. Nyankopɔn ahyɛ da asiesie mmaa yafunum anaa wɔn awotwaa sɛ ɛmmɔ nkwadaa a wɔrenyin ho ban. Bible kyerɛwfo bi kaa sɛ: “Wode me siee me maame yam.” Ɔde kaa ho sɛ: “Bere a meyɛ mogyatɔw mpo no, w’aniwa huu me, na wɔkyerɛw m’akwaa nyinaa wɔ wo nhoma mu, nna a wɔnwenee no.”—Dwom 139:13, 16.\nWohwɛ Mmara a Onyankopɔn de maa Israel man no a, ɛno nso ma yehu sɛnea obu akwadaa a ɔhyɛ yafunum nkwa. Bio, Onyankopɔn ama yɛn ahonim anaa tiboa. Ɛno nso ma yehu n’adwene wɔ akwadaa ɔhyɛ yafunum ho. Onyankopɔn mmara kaa sɛ, sɛ obi tow hyɛ ɔpemfo so na akwadaa a ɔhyɛ ne yam no wu a, wobebu no kumfɔ ama ɔno nso de ne nkwa atwa so. (Exodus 21:22, 23) Nanso atemmufo no mfiti prɛko pɛ nku no; wɔbɛhwɛ tebea a na ɔwom ne nea ɛma ɔyɛɛ saa.—Numeri 35:22-24, 31.\nOnyankopɔn ama nnipa ahonim nso. Sɛ ɔbaa tie n’ahonim anaa ne tiboa na wantu nyinsɛn angu a, n’ahonim bɔ n’aba so. * Nanso sɛ wantie n’ahonim a, ebetumi ahaw no anaa abu no fɔ mpo. (Romafo 2:14, 15) Nhwehwɛmu a abɛtɔ gua mpo kyerɛ sɛ mmaa a wotu nyinsɛn gu no, wɔtaa dwennwen paa, na wonya adwenemhaw.\nNanso yɛmfa no sɛ obi anyinsɛn putupuru, nso ohu sɛ ɛbɛyɛ den ama no sɛ ɔbɛtete akwadaa no. Dɛn na ɔbɛyɛ? Bible ma yehu sɛ wɔn a nsu mu oo, awia mu oo, wotie Nyankopɔn asɛm no, ɔno nso abɔ wɔn anohoba sɛ: “Ɔnokwafo na wo ne no bedi no nokwaredi mu; ɔbarima [anaa ɔbaa] a odi mũ na wo ne no bedi no mũdi mu.” (Dwom 18:25) Bible san ka sɛ: “Yehowa dɔ atɛntrenee, na ɔrennyaw n’anokwafo.”—Dwom 37:28.\n“Wɔn ahonim ka wɔn ho di adanse . . . na wobu wɔn ho fɔ anaa woyi wɔn ho ano wɔ wɔn ankasa nsusuwii mu.”—Romafo 2:15.\nNa sɛ woayi nyinsɛn agu pɛn nso ɛ?\nRuth yɛ ɔbaatankoro. Ɔkaa sɛ: “Ná mewɔ nkwadaa mmiɛnsa dedaw, enti ɛyɛɛ me sɛ baako bɛka ho a, mintumi nhwɛ wɔn. Miyii akwadaa no gui, na ɛno akyi no, mihuu sɛ mayɛ bɔne paa.” * Nea Ruth yɛe yi, wohwɛ a, Onyankopɔn ntumi mfa nkyɛ no anaa?\nYesu Kristo kaa asɛm bi a ɛma yehu Nyankopɔn adwene wɔ asɛm yi ho. Ɔkaa sɛ: “Mamma sɛ merebɛfrɛ treneefo, na mmom merebɛfrɛ nnebɔneyɛfo de wɔn akɔ adwensakra mu.” (Luka 5:32) Enti sɛ yɛyɛ bɔne na yenu yɛn ho paa, na yɛsakra yɛn adwene na yɛsrɛ Nyankopɔn sɛ ɔmfa nkyɛ yɛn a, ɔde bɛkyɛ yɛn dodo. Bɔne no so sɛ dɛn mpo a, ɔde bɛkyɛ yɛn. (Yesaia 1:18) Bible ka sɛ: “O Onyankopɔn, koma a abubu na apɛtɛw na worempo.”—Dwom 51:17.\nSɛ obi nu ne ho na ɔbɔ Nyankopɔn mpae a, ɔma no ahonim pa ne asomdwoe. Bible se: “Momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim ade nyinaa mu; na Onyankopɔn asomdwoe a ɛboro adwene nyinaa so no bɛbɔ mo koma ne mo adwene nsusuwii ho ban.” (Filipifo 4:6, 7) * Ruth a yɛkaa ne ho asɛm no suaa Bible, na ɔkaa ne komam asɛm kyerɛɛ Nyankopɔn. Ɛno akyi no, ohuu sɛ ne ho adwo no fɔmm. Ohuu sɛ Onyankopɔn na ‘fafiri wɔ ne nsam.’—Dwom 130:4.\n“[Onyankopɔn nhwɛ] yɛn bɔne so ne yɛn nni, na ɔnhwɛ yɛn mfomso so ntua yɛn ka.”—Dwom 103:10.\n^ nky. 8 Sɛ ɔbaa fa yafunu na ɛkɔba sɛ ɔno anaa abofra no nkwa da asiane mu a, ɛno nkyerɛ sɛ ontu nyinsɛn no ngu. Sɛ ɔbaa no kɔ awoɔ so na sɛ ɔne abofra no nyinaa gyina owu ne nkwa nkwanta a, awarefo no na ɛsɛ sɛ wɔkyerɛ nea wonnye no nkwa. Nea yɛreka yi mpo, wokɔ aman pii a edi yiye so a, ɛntaa nsi.\n^ nky. 12 Wɔasesa din no.\n^ nky. 14 Anidaso a yɛwɔ sɛ daakye awufo bɛsɔre no nso ma yenya asomdwoe. Hwɛ “Nsɛmmisa a Efi Akenkanfo Hɔ” wɔ April 15, 2009 Ɔwɛn-Aban no mu. Ɛma yehu Bible mu nsɛm bi a ɛkyerɛ sɛ ebetumi aba sɛ akokoaa a owu wɔ ne maame yam benya owusɔre.\nNea Bible Aka Afa Nyinsɛnyigu Ho


Yohane Adiyisɛm 19:1-21\nMunyi Yah ayɛ wɔ n’atemmu ho (1-10)\nOguammaa no ayeforohyia (7-9)\nObi a ɔte ɔpɔnkɔ fitaa so (11-16)\nOnyankopɔn apontow kɛse (17, 18)\nWodii akekaboa no so nkonim (19-21)\n19 Eyi akyi no, metee biribi te sɛ nnipadɔm kɛse bi nne a ano yɛ den wɔ ɔsoro. Wɔkae sɛ: “Munyi Yah ayɛ!*+ Nkwagye ne anuonyam ne tumi yɛ yɛn Nyankopɔn dea, 2 efisɛ n’atemmu yɛ nokware na ɛteɛ,+ na wabu tuutuuni kɛse a ɔde n’aguamammɔ* sɛee asaase no atɛn, na ne nkoa mogya a ɛwɔ tuutuuni no nsa ho* no, watua no so ka.” + 3 Ntɛm ara, wɔkae ne mprenu so sɛ: “Munyi Yah ayɛ!*+ Na wusiw a efi ne* mu no foro kɔ soro daa daa.”+ 4 Na mpanyimfo 24+ ne ateasefo* baanan+ no de wɔn anim butubutuw fam, na wɔsom Onyankopɔn a ɔte ahengua no so no, na wɔkae sɛ: “Amen! Munyi Yah ayɛ!”*+ 5 Afei nso, ɛnne bi fii ahengua no so bae sɛ: “Munyi Onyankopɔn ayɛ, mo a moyɛ ne nkoa+ a musuro no nyinaa, nketewa ne akɛse.”+ 6 Na metee nne bi a ɛte sɛ nnipadɔm kɛse bi nne ne nnyigyei a ɛte sɛ nsu bebree a ɛrebu fa so ne aprannaa a ano yɛ den. Wɔkae sɛ: “Munyi Yah ayɛ,*+ efisɛ Yehowa* yɛn Nyankopɔn, ade nyinaa so Tumfo+ no afi ase redi hene!+ 7 Momma yenni ahurusi na yɛn ani nnye mmoro so, na yɛnhyɛ no anuonyam, efisɛ Oguammaa no ayeforohyia adu, na ne yere asiesie ne ho. 8 Yiw, wɔama no kwan sɛ omfura nwera pa a ani tew a ɛhyerɛn, efisɛ nwera pa no gyina hɔ ma adetrenee a akronkronfo+ no yɛ.” 9 Na ɔka kyerɛɛ me sɛ, “Kyerɛw sɛ: Anigye ne wɔn a wɔato nsa afrɛ wɔn sɛ wɔnkɔ Oguammaa no ayeforohyia apontow+ ase.” Afei nso, ɔka kyerɛɛ me sɛ: “Eyi ne nokwasɛm a efi Onyankopɔn hɔ.” 10 Ɛnna mibutuw ne nan ase sɛ meresom no. Nanso ɔka kyerɛɛ me sɛ: “Hwɛ yiye! Nyɛ saa!+ Meyɛ akoa kɛkɛ te sɛ wo ne wo nuanom a wokura Yesu ho adansedi adwuma+ mu no. Som Onyankopɔn!+ Efisɛ Yesu ho adansedi na ɛma wɔhyɛ nkɔm.”+ 11 Mihui sɛ ɔsoro abue, na hwɛ! ɔpɔnkɔ fitaa+ bi ni. Na nea ɔte no so no, wɔfrɛ no Ɔnokwafo+ a Onni Huammɔ;+ obu atɛn, na ɔko wɔ trenee mu.+ 12 N’ani yɛ ogyaframa,+ na ahemmotiri bebree bobɔ ne ti. Ɔwɔ din bi a wɔakyerɛw a obiara nnim gye ɔno nko ara. 13 Ɔhyɛ ataade bi a mogya akeka* mu, na edin a wɔde frɛ no ne Onyankopɔn Asɛm.+ 14 Afei nso, na asraafodɔm a wɔwɔ ɔsoro no tete apɔnkɔ fitaa so di n’akyi, na na wɔhyehyɛ nwera pa fitaa a ani tew. 15 Ná sekan tenten bi a ano yɛ nnam apue afi n’anom,+ a ɔde bekunkum amanaman no, na ɔde dade poma bedi wɔn so.*+ Bio nso, otiatia ade nyinaa so Tumfo Nyankopɔn abufuw ne n’abufuhyew amoa a wokyĩ nsã* wom no so.+ 16 Ɔwɔ din bi a wɔakyerɛw agu n’ataade mu, yiw, wɔ ne srɛ so sɛ, ahemfo mu Hene ne awuranom mu Awurade.+ 17 Mihuu ɔbɔfo bi nso a ogyina owia mu, na ɔde nne kɛse teɛɛm ka kyerɛɛ nnomaa a wotu fa wim nyinaa sɛ: “Mommra ha, mummehyia Onyankopɔn apontow kɛse no ase,+ 18 na mummedi ahemfo nam ne asahene nam ne ahoɔdenfo nam+ ne apɔnkɔ ne wɔn a wɔtete wɔn so no nam,+ ne obiara nam, wɔn a wɔade wɔn ho ne nkoa, ne nketewa ne akɛse.” 19 Na mihuu akekaboa no ne asaase so ahemfo ne wɔn asraafodɔm sɛ wɔaboaboa wɔn ho ano sɛ wɔne nea ɔte ɔpɔnkɔ no so no ne ne dɔm rebɛko.+ 20 Na wɔkyeree akekaboa no ne atoro diyifo+ a ɔyɛɛ nsɛnkyerɛnne wɔ n’anim de daadaa wɔn a wonyaa akekaboa no ahyɛnsode+ no ne wɔn a wɔsom ne honi+ no. Afei wɔtow wɔn baanu nyinaa guu ogya tare a sɔfe* redɛw wom+ no mu animono. 21 Na wɔn a aka no, wɔde nea ɔte ɔpɔnkɔ no so no sekan tenten a efi n’anom bae no kunkum wɔn.+ Na nnomaa no nyinaa dii wɔn nam mee.+\n^ Nt., “efi tuutuuni no nsam.”\n^ Anaa “tuutuuni no.”\n^ Anaa “abɔ apete.”\n^ Nt., “ɔde dade poma bɛyɛn wɔn.”


Psalmen 24 HTB - Nnwom 24 ASCB\n1Asase ne deɛ ɛwɔ mu nyinaa yɛ Awurade dea;\newiase ne wɔn a wɔte soɔ nyinaa wɔ no;\n2ɛfiri sɛ ɔno na ɔtoo ne fapem wɔ ɛpo so\nna ɔde sii nsuo ani.\n3Hwan na ɔbɛtumi aforo Awurade bepɔ no?\nHwan na ɔbɛtumi agyina ne tenabea kronkron hɔ?\n4Deɛ ɔyɛ ade tenenee na nʼakoma mu teɛ,\ndeɛ ne kra nni ahoni akyi\nna ɔnnka ntanhunu.\n5Ɔbɛnya Awurade nsam nhyira\nne bembuo a ɛfiri ne Nkwagyeɛ Onyankopɔn.\n6Saa na awoɔ ntoatoasoɔ a wɔhwehwɛ Awurade no teɛ,\nwɔn a wɔhwehwɛ wʼanim no, Ao Yakob Onyankopɔn.\n7Mo apono, mommuebue\nmommuebue, mo tete apono,\nna Animuonyam Ɔhene nhyɛne mu.\n8Hwan ne saa Animuonyam Ɔhene yi?\nƆno ne Awurade ɔhoɔdenfoɔ ne otumfoɔ no;\nAwurade a ɔyɛ ɔko mu nkonimdifoɔ.\n9Mommuebue, Ao mo apono\nna animuonyam Ɔhene no nkɔ mu.\n10Hwan ne saa animuonyam Ɔhene yi?\nAsafo Awurade no,\nɔno ne animuonyam Ɔhene no.\nASCB : Nnwom 24


Sɛnea Wo Ne Wo Nsenom Ntam Bɛyɛ Kama | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Tswana Turkish Twi Ukrainian Urdu Vietnamese Waray-Waray Xhosa Yoruba Zulu\nSɛnea Wo Ne Wo Nsenom Ntam Bɛyɛ Kama\n“Bere a yɛrehyia asɛm denden bi wɔ yɛn awareɛ mu no, me yere kɔtii ho kyerɛɛ n’awofo. Enti ne papa frɛɛ me tuu me fo. Anokwa, m’ani annye ho koraa!”—James. *\n“M’asebaa taa ka sɛ, ‘Mafe me babarima no dodo!’ Ne nkɔmmɔdi nyinaa kyerɛ sɛ na ɔnni ne ba no ho agorɔ koraa. Mete saa a, mebisa me ho sɛ, ‘Adɛn nti koraa na maware ɔbarima yi ma agya ne maame tipae saa?’”—Natasha.\nYɛbɛyɛ dɛn na yɛne yɛn nsenom ntam asɛm amfa akasakasa amma yɛn awareɛ mu?\nSɛ obi ware a, na wanya abusua foforo koraa. Bible se sɛ ɔbarima ware a, ɔbɛgya “ne papa ne ne maame hɔ na wakɔfam ne yere ho.” Saa ara na ɔbaa nso bɛgya n’awofo hɔ na ɔde ne ho akɔfam ne kunu na wɔn baanu nyinaa ayɛ “ɔhonam korɔ.” Ɛba saa a, na wɔakyekye abusua foforo koraa.—Mateo 19:5.\nW’awareɛ na ɛdi kan. Awareɛ ho fotufo bi a ɔde John M. Gottman kaa sɛ: “Ade baako a ɛho hia paa wɔ awareɛ mu ne sɛ okunu ne ɔyere bɛhu sɛ seesei deɛ, ɛnyɛ ‘me’ anaa ‘ɔno’ ne asɛm no, na mmom ‘yɛn.’ Sɛ wobɛtumi ne wo hokafo ayɛ baako a, ɛtɔ da a, ɛhia sɛ wotwe wo ho kakra fi w’abusuafo ho.” *\nƐyɛ den sɛ awofo bi bɛgye atom sɛ nneɛma asesa. Aberante bi a waware foforo bɔ n’amanneɛ sɛ: “Bere a na yɛnwaree no, sɛ me yere awofo ka biribi a, wɔn ano nsi mpo na ɔdi so. Yɛwaree akyi no, ne maame huu sɛ obi abɛhyɛ hɔ. Ná ɛyɛ den sɛ ɔbɛgye atom sɛ nneɛma asesa.”\nEbinom ware foforo a, ɛyɛ den sɛ wɔbɛgye atom sɛ nneɛma asesa. James a yɛadi kan aka ne ho asɛm no kaa sɛ: “Nsenom nte sɛ nnamfo a wo ara wohwɛ mu yi nea wopɛ. Sɛnea obi kae no, ‘woware a, wopɛ oo, wompɛ oo, woanya nnamfo foforo mmienu.’ Sɛ wɔteetee wo sɛ den mpo a, wɔka w’abusua ho!”\nSɛ w’awofo anaa wo nsenom ama ɔhaw aba mo awareɛ mu a, momfa baakoyɛ nni ho dwuma. “Hwehwɛ asomdwoeɛ na di akyire” sɛnea Bible ka no.—Dwom 34:14.\nHwɛ asɛm a ɛdi so yi. Sɛ wo na ɛtoo wo a, anka dɛn na wobɛyɛ? Asɛm no mu biara bɛtumi afa okunu anaa ɔyere ho. Afotusɛm a ɛwom no bɛtumi aboa mo mu biara ma wahu sɛnea ɔne ne nsenom ntam bɛyɛ kama.\nWo yere se ɔnyae a anka wo ne ne maame te kama. Nanso wo ne ne maame ani nhyia.\nSɔ wei hwɛ: Wo ne wo yere nsusu asɛm no ho, na hwɛ sɛ worentwe nsɛm mu tann. Mma w’asebaa asɛm no nhyɛ wo so, na mmom fa w’ani to wo yere. Ɔno na wokaa ntam sɛ wobɛdɔ no daa. Bere a moresusu asɛm no ho no, hwɛ ade baako anaa mmienu bi a wobɛtumi ayɛ na ama wo ne w’asebaa ntam ayɛ kama. Sɛ wo yere hu sɛ worebɔ wo ho mmɔden a, ɔbɛbu wo paa.—Bible mu asɛm: 1 Korintofoɔ 10:24.\nWo kunu se wodwene w’awofo ho sen no.\nSɔ wei hwɛ: Wo ne wo kunu nsusu asɛm no ho, na bisa wo ho sɛ, ‘Ɛyɛ me a, anka mɛyɛ dɛn?’ Sɛ nea ɛsɛ sɛ woyɛ ma w’awofo na woreyɛ a, ɛnneɛ ɛnsɛ sɛ wo kunu twe ho ninkunu. (Mmebusɛm 23:22) Nanso ɛsɛ sɛ wode wo kasa ne wo nneyɛe kyerɛ wo kunu sɛ seesei deɛ ɔno ne wo wura. Sɛ woyɛ saa a, ebia ɛbɛka wo kunu koma ato ne yam, na ɔbɛhu sɛ ɔne w’awofo nyɛ akorafo.—Bible mu asɛm: Efesofoɔ 5:33.\nWo yere repɛ afotuo bi a, ɔsiane wo ho kɔ n’awofo nkyɛn.\nSɔ wei hwɛ: Wo ne wo yere mmɔ ho nkɔmmɔ na ɔnhu nsɛm a ɛnsɛ sɛ ɔne n’awofo susu ho. Nanso nyere nsɛm mu tann. Wo deɛ susu ho hwɛ: Enti ɛnsɛ sɛ obi ne n’awofo susu n’ahiasɛm ho koraa? Nsɛm bɛn na ɔbɛtumi ne wɔn asusu ho? Sɛ mobɔ ho nkɔmmɔ wie a, ebia mobɛhu sɛ wei nyɛ asɛm biara a ɛsɛ sɛ motwe no tann.—Bible mu asɛm: Filipifoɔ 4:5.\n^ nky. 4 Wɔasesa din no.\n^ nky. 9 Asɛm yi fi nwoma a wɔato din, The Seven Principles for Making Marriage Work mu.\n“Obiara nnhwehwɛ deɛ ɛyɛ ma ɔno nko ara, na mmom ne yɔnko nso deɛ.”—1 Korintofoɔ 10:24.\n“Ɔyere deɛ, ɔnnya obuo kɛseɛ mma ne kunu.”—Efesofoɔ 5:33.\n“Momma nnipa nyinaa nhunu mo nteaseɛ.”—Filipifoɔ 4:5.\nNya Wɔn Ho Adwempa\n“Ɛho hia paa sɛ wo ne wo nsenom ntam yɛ kama. Kae sɛ wɔn na wɔwoo wo hokafo no tetee no. Enti sɛnea wɔte biara, ɛsɛ sɛ wodi wɔn ni. Wobɛtumi asua nneɛma pii afi wɔn hɔ. Wode w’ani to fam a, wobɛhu nneɛma pii wɔ wɔn ho a wobɛtumi asua na ama woayɛ ɔyere anaa okunu pa.”—Jessica.\nSɛnea Mobɛma Asomdwoe Atena Mo ne Abusuafo Ntam\nWubetumi adi w’awofo ni, na bere koro ara nso woama w’aware agyina.